               IL-KUMMISSJONI EWROPEA
            Brussell, 31.10.2019
            COM(2019) 577 final
            2019/0249(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tar-reviżjoni tal-Anness 17 (Sigurtà) (Emenda 17) tal-Konvenzjoni dwar l-Avjazzjoni Ċivili Internazzjonali

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-Deċiżjoni li tistabbilixxi l-pożizzjoni li għandha tittieħed f’isem l-Unjoni Ewropea fl-Organizzazzjoni tal-Avjazzjoni Ċivili Internazzjonali b’konnessjoni mal-adozzjoni prevista tal-Emenda 17 tal-Anness 17 (“Sigurtà”) tal-Konvenzjoni dwar l-Avjazzjoni Ċivili Internazzjonali li tipproponi emendi għall-istandards u l-prattiki rakkomandati.

               2.Kuntest tal-proposta

               2.1.Il-Konvenzjoni dwar l-Avjazzjoni Ċivili Internazzjonali (il-“Konvenzjoni ta’ Chicago”)

               Il-Konvenzjoni ta’ Chicago għandha l-għan li tirregola t-trasport internazzjonali bl-ajru. Hija daħlet fis-seħħ fl-4 ta’ April 1947 u stabbiliet l-Organizzazzjoni tal-Avjazzjoni Ċivili Internazzjonali.

               L-Istati Membri kollha tal-UE huma Partijiet għall-Konvenzjoni ta’ Chicago.

               2.2.L-Organizzazzjoni tal-Avjazzjoni Ċivili Internazzjonali (“ICAO”)

               L-ICAO hija aġenzija speċjalizzata tan-Nazzjonijiet Uniti. L-għanijiet tal-ICAO huma li tiżviluppa l-prinċipji u t-tekniki tan-navigazzjoni bl-ajru internazzjonali u li trawwem l-ippjanar u l-iżvilupp tat-trasport internazzjonali bl-ajru.

               Il-Kunsill tal-ICAO huwa korp permanenti tal-ICAO bi sħubija ta’ 36 Stat kontraenti eletti mill-Assemblea tal-ICAO għal perjodu ta’ tliet snin. Għall-perjodu 2016-2019, hemm seba’ Stati Membri tal-UE rrappreżentati fil-Kunsill tal-ICAO.

               Il-funzjonijiet obbligatorji tal-Kunsill tal-ICAO, elenkati fl-Artikolu 54 tal-Konvenzjoni ta’ Chicago, jinkludu l-adozzjoni ta’ Standards u Prattiki Rakkomandati (“SARPs”) internazzjonali, magħżula bħala Annessi tal-Konvenzjoni ta’ Chicago.

               Il-Kunsill tal-ICAO jlaqqa’ wkoll l-Assemblea, li hija l-korp sovran tal-ICAO. L-Assemblea tal-ICAO tiltaqa’ mill-inqas darba kull tliet snin u tistabbilixxi d-direzzjoni politika tal-ICAO għall-perjodu tat-tliet snin li jmiss. L-40 Sessjoni tal-Assemblea tal-ICAO seħħet mill-24 ta’ Settembru sal-4 ta’ Ottubru 2019 f’Montreal, il-Kanada.

               2.3.L-att previst tal-ICAO

               F’konformità mal-punt (1) tal-Artikolu 54 tal-Konvenzjoni ta’ Chicago, il-Kunsill tal-ICAO għandu jadotta SARPs. Is-SARPs li jemendaw l-Anness 17 dwar is-Sigurtà jikkonsistu f’diversi Artikoli li għandhom jinbidlu, jitjiebu jew jiġu elevati minn prattiki rrakkomandati għal standards.

               Fl-4 ta’ Lulju 2019, l-ICAO ħarġet ittra lill-Istati AS8/2.1-19/48 sabiex tgħarraf lill-Istati Kontraenti tagħha li l-Emenda Proposta 17 tal-Anness 17 ser tiġi ppreżentata lill-Kunsill għall-adozzjoni matul il-218-il Sessjoni tiegħu (mit-18 sad-29 ta’ Novembru 2019), u hija prevista li ssir applikabbli f’Lulju 2020. Hija tinkludi, fost l-oħrajn, dispożizzjonijiet ġodda u/jew riveduti dwar: valutazzjonijiet tal-vulnerabbiltà; kondiviżjoni ta’ informazzjoni bejn l-Istati u l-partijiet ikkonċernati; programmi ta’ taħriġ u sistemi ta’ ċertifikazzjoni; kontroll tal-aċċess; skrinjar tal-persunal; u emendi editorjali oħrajn. Permezz tal-ittra lill-Istat msemmija hawn fuq, l-ICAO nediet il-fażi ta’ konsultazzjoni tagħha li ser tiskadi fl-4 ta’ Ottubru 2019.

               Il-bidliet fl-Anness 17 tħejjew mill-Bord tas-Sigurtà tal-Avjazzjoni tal-ICAO, li fih huma membri attivi esperti minn tmien Stati Membri tal-UE (il-Belġju, Franza, il-Ġermanja, il-Greċja, l-Italja, in-Netherlands, Spanja u r-Renju Unit), imbagħad ġew sottomessi għall-approvazzjoni fil-217-il sessjoni tal-Kunsill tal-ICAO. Dawn il-bidliet, wara l-konsultazzjoni li għaddejja, x’aktarx li jiġu approvati mill-Kunsill tal-ICAO waqt il-218-il sessjoni tiegħu.

               Ladarba jiġu adottati, il-bidliet previsti ser jorbtu lill-Istati kollha tal-ICAO, inklużi l-Istati Membri kollha tal-UE, f’konformità mal-Konvenzjoni ta’ Chicago u fi ħdan il-limiti stabbiliti fiha. L-Artikolu 38 tal-Konvenzjoni ta’ Chicago jesiġi li l-Istati kontraenti jinnotifikaw lill-ICAO jekk ikollhom l-intenzjoni li jiddevjaw minn standard, skont il-mekkaniżmu tan-notifika tad-differenzi.

               2.4.Il-qafas ġuridiku tal-UE u l-Bidliet proposti fl-Anness 17

               1)Emenda tad-definizzjoni ta’ kontroll tal-Isfond.

               Test oriġinali:

               Verifika tal-preċedenti personali. Verifika tal-identità u l-esperjenza preċedenti ta' persuna, inkluż fejn ikun legalment permessibbli, kwalunkwe preċedent kriminali bħala parti mill-valutazzjoni tal-adattabilità ta' individwu sabiex jiġi implimentat kontroll tas-sigurtà u/jew għal aċċess mingħajr skorta għal żona ristretta ta' sigurtà.

               Test ġdid:

               Verifika tal-preċedenti personali. Verifika tal-identità u l-esperjenza preċedenti ta’ persuna, inklużi l-preċedenti kriminali u kwalunkwe informazzjoni oħra relatata mas-sigurtà rilevanti għall-valutazzjoni tal-adattabilità tal-persuna, f’konformità mal-leġiżlazzjoni nazzjonali.

               Din il-proposta tindirizza l-ħtieġa li tiġi inkluża l-informazzjoni rilevanti kollha relatata mas-sigurtà fil-verifiki tal-preċedenti personali. Ir-reġim tal-verifiki tal-preċedenti personali tal-UE ssaħħaħ permezz tal-Punt 11.1.3 tal-Anness tar-Regolament ta’ Implimentazzjoni tal-Kummissjoni (UE) 2019/103 tat-23 ta’ Jannar 2019 li jemenda r-Regolament ta’ Implimentazzjoni (UE) 2015/1998 rigward il-kjarifika, l-armonizzazzjoni u s-simplifikazzjoni, kif ukoll it-tisħiħ ta’ ċerti miżuri speċifiċi tas-sigurtà tal-avjazzjoni
                  1
               .

               2)Merkanzija jew posta b’riskju għoli.

               Test oriġinali:

               Merkanzija jew posta b’riskju għoli. Il-merkanzija jew il-posta ppreżentata minn entità mhux magħrufa jew li turi sinjali ta’ tbagħbis għandha titqies bħala li għandha riskju għoli jekk, barra minn hekk, tissodisfa wieħed mill-kriterji li ġejjin:

               a) intelliġenza speċifika tindika li l-merkanzija jew il-posta toħloq theddida għall-avjazzjoni ċivili; jew

               b) il-merkanzija jew il-posta turi anomaliji li jagħtu lok għal suspett; jew

               c) in-natura tal-merkanzija jew tal-posta tkun tali li l-miżuri ta’ sigurtà tal-linja bażi weħidhom x’aktarx ma jkunux jistgħu jindividwaw oġġetti pprojbiti li jistgħu jipperikolaw lill-inġenju tal-ajru.

               Test ġdid:

               Merkanzija jew posta b’riskju għoli. Il-merkanzija jew il-posta għandha titqies li għandha riskju għoli jekk

               a) intelliġenza speċifika tindika li l-merkanzija jew il-posta toħloq theddida għall-avjazzjoni ċivili; jew

               b) il-merkanzija jew il-posta turi anomaliji jew sinjali ta’ tbagħbis li jagħtu lok għal suspett.

               Irrispettivament minn jekk il-merkanzija jew il-posta tkunx ġejja minn entità magħrufa jew mhux magħrufa, l-intelliġenza speċifika ta’ Stat dwar kunsinna tista’ trendiha f’waħda b’riskju għoli.

               Din il-proposta tfittex li tipprovdi definizzjoni aktar ċara ta’ merkanzija jew posta b’riskju għoli u hija konsistenti mad-definizzjoni tal-Unjoni Ewropea.

               3)Prinċipji Ġenerali

               Test oriġinali:

               2.1 Objettivi

               2.1.4 Rakkomandazzjoni. – Jenħtieġ li kull Stat Kontraenti jiżgura l-protezzjoni xierqa ta’ informazzjoni sensittiva dwar is-sigurtà tal-avjazzjoni.

               Test ġdid:

               2.1 Objettivi

               2.1.4 Jeħtieġ li kull Stat Kontraenti jiżgura l-protezzjoni xierqa ta’ informazzjoni sensittiva dwar is-sigurtà tal-avjazzjoni.

               Din il-proposta għandha l-għan li tiżgura li jiddaħħlu fis-seħħ mekkaniżmi xierqa għall-protezzjoni ta’ informazzjoni sensittiva dwar is-sigurtà tal-avjazzjoni minn aċċess jew divulgazzjoni mhux awtorizzati, inkluż fir-rigward tat-theddida minn persuni privileġġati li jiksbu informazzjoni dwar is-sigurtà li huma ma jkunux intitolati li jkollhom aċċess għaliha.

               Il-protezzjoni (u t-tixrid ta’ informazzjoni sensittiva dwar is-sigurtà tal-avjazzjoni) hija r-responsabbiltà tal-Istati Membri. Id-dispożizzjonijiet leġiżlattivi mhux pubbliċi u kklassifikati inklużi fil-leġiżlazzjoni tal-UE huma fi kwalunkwe każ koperti mill-Artikolu 18 tar-Regolament (KE) Nru 300/2008 tal-Parlament Ewropew u tal-Kunsill tal-11 ta’ Marzu 2008 dwar regoli komuni fil-qasam tas-sigurtà tal-avjazzjoni ċivili u li jħassar ir-Regolament (KE) Nru 2320/2002
                  2
                u d-Deċiżjoni tal-Kummissjoni (UE, Euratom) Nru 2015/444 tal-15 ta’ Marzu 2015.

               4)Kooperazzjoni Internazzjonali (2.4.1, 2.4.1 bis)

               Test oriġinali:

               2.4 Kooperazzjoni Internazzjonali

               2.4.1 Kull Stat Kontraenti għandu jiżgura li t-talbiet minn Stati Kontraenti oħrajn għal miżuri ta’ sigurtà addizzjonali fir-rigward ta’ titjira speċifika/titjiriet speċifiċi mill-operaturi ta’ tali Stati oħrajn jiġu ssodisfati, sa fejn ikun prattikabbli. L-Istat rikjedenti għandu jikkunsidra miżuri alternattivi tal-Istat l-ieħor li huma ekwivalenti għal dawk mitluba.

               Test ġdid:

               2.4 Kooperazzjoni Internazzjonali

               2.4.1 Kull Stat Kontraenti li jitlob miżuri ta’ sigurtà addizzjonali għal titjira speċifika/titjiriet speċifiċi għandu jiżgura konsultazzjoni xierqa u jikkunsidra miżuri alternattivi tal-Istat l-ieħor li huma ekwivalenti għal dawk mitluba.

               2.4.1 bis Kull Stat Kontraenti għandu jiżgura li t-talbiet minn Stati Kontraenti oħrajn għal miżuri ta’ sigurtà addizzjonali fir-rigward ta’ titjira speċifika/titjiriet speċifiċi mill-operaturi ta’ tali Stati oħrajn jiġu ssodisfati, sa fejn ikun prattikabbli.

               Il-proposti jfittxu li jenfasizzaw l-importanza ta’ konsultazzjoni xierqa meta Stat jitlob miżuri ta’ sigurtà addizzjonali minn Stat ieħor. L-Istandard eżistenti kien isseparat f’żewġ Standards sabiex jiġu enfasizzati r-rekwiżiti distinti għall-Istati li jitolbu miżuri addizzjonali u l-Istati ospitanti li jirċievu tali talbiet.

               L-Artikolu 7 tar-Regolament (KE) Nru 300/2008 jistabbilixxi dispożizzjonijiet fir-rigward tan-notifika lill-Kummissjoni dwar il-miżuri meħtieġa minn pajjiż terz jekk dawn il-miżuri jkunu differenti mill-istandards bażiċi komuni. Fir-rigward tal-mekkaniżmu ta’ konsultazzjoni u l-applikazzjoni ta’ miżuri alternattivi, dan jista’ jkun kopert u rregolat fi ħdan il-Ftehimiet bilaterali tal-UE (jew ta’ Stat Membru) u ta’ Pajjiż Terz dwar it-Trasport bl-Ajru.

               5)Standard 3.1.4 dwar il-kondiviżjoni tal-informazzjoni bejn l-Istati u l-partijiet ikkonċernati.

               Test oriġinali:

               3.1.4 Kull Stat Kontraenti għandu jistabbilixxi u jimplimenta proċeduri sabiex jikkondividi, kif xieraq, mal-operaturi tal-ajruporti, l-operaturi tal-inġenji tal-ajru, il-fornituri ta’ servizzi tat-traffiku tal-ajru jew entitajiet ikkonċernati oħrajn tiegħu, b’mod prattiku u f’waqtu, informazzjoni rilevanti sabiex tgħinhom iwettqu valutazzjonijiet effettivi tar-riskju għas-sigurtà relatati mal-operazzjonijiet tagħhom.

               Test ġdid:

               3.1.4 Kull Stat Kontraenti għandu jistabbilixxi u jimplimenta proċeduri sabiex jikkondividi, kif xieraq, mal-operaturi tal-ajruporti, l-operaturi tal-inġenji tal-ajru, il-fornituri ta’ servizzi tat-traffiku tal-ajru jew entitajiet ikkonċernati oħrajn rilevanti, b’mod prattiku u f’waqtu, informazzjoni rilevanti sabiex tgħinhom iwettqu valutazzjonijiet effettivi tar-riskju għas-sigurtà relatati mal-operazzjonijiet tagħhom.

               Din il-proposta għandha l-għan li tiċċara l-Istandard sabiex l-Istati jkollhom aktar flessibbiltà biex jiddeterminaw l-operaturi rilevanti biex jindirizzaw l-informazzjoni meħtieġa sabiex jassistu lill-operaturi fit-twettiq ta’ valutazzjoni effettiva tar-riskji relatata mal-operazzjonijiet tagħhom.

               Dan l-istandard kien introdott fil-leġiżlazzjoni tal-UE kollha permezz tar-Regolament ta’ Implimentazzjoni tal-Kummissjoni (UE) 2019/1583 li jemenda r-Regolament ta’ Implimentazzjoni (UE) 2015/1998 tal-5 ta’ Novembru 2015 li jistipula miżuri dettaljati għall-implimentazzjoni tal-istandards bażiċi komuni dwar is-sigurtà tal-avjazzjoni, fir-rigward tal-miżuri taċ-ċibersigurtà
                  3
               .

               6)Standard 3.1.8 dwar l-iżvilupp u l-implimentazzjoni ta’ programmi ta’ taħriġ

               Test oriġinali:

               3.1.8 Kull Stat Kontraenti għandu jiżgura l-iżvilupp u l-implimentazzjoni ta’ programmi ta’ taħriġ u sistema ta’ ċertifikazzjoni tal-istrutturi f’konformità mal-programm nazzjonali tas-sigurtà tal-avjazzjoni ċivili.

               Test ġdid:

               3.1.8 Kull Stat Kontraenti għandu jiżgura l-iżvilupp u l-implimentazzjoni ta’ programmi ta’ taħriġ u sistema ta’ ċertifikazzjoni li tiżgura li l-istrutturi jkunu kkwalifikati fis-suġġetti applikabbli f’konformità mal-programm nazzjonali tas-sigurtà tal-avjazzjoni ċivili.

               L-emenda proposta hija maħsuba sabiex tiffoka fuq l-eżitu tas-sigurtà li għandu jinkiseb u mhux fuq metodu wieħed. Hija tirrikonoxxi li jenħtieġ li l-attenzjoni tkun fuq ir-“riżultati” ta’ taħriġ mogħti minn esperti kkwalifikati fis-suġġett li għandhom l-għarfien u l-kapaċità li jgħallmu, u speċjalment l-għarfien meħtieġ tas-suġġett li jiġi mgħallem. Bħala tali, jenħtieġ li ċ-ċertifikazzjoni, jew metodi applikati alternattivi oħrajn, jiffokaw fuq iż-żewġ elementi meħtieġa.

               Il-prinċipji mfittxija minn din l-emenda (jiġifieri l-istrutturi jkunu kkwalifikati fis-suġġetti applikabbli) huma parti mil-leġiżlazzjoni tal-UE kollha u huma stabbiliti fil-Kapitolu 11 tal-Anness I tar-Regolament (KE) 300/2008 u r-regoli ta’ implimentazzjoni tiegħu.

               7)Elevazzjoni tar-Rakkomandazzjoni 3.1.11 għal Standard

               Test oriġinali:|

               3.1.11 Rakkomandazzjoni. - Jenħtieġ li kull Stat Kontraenti jiżgura li l-persunal tal-entitajiet kollha involuti jew responsabbli għall-implimentazzjoni ta’ diversi aspetti tal-programm nazzjonali tas-sigurtà tal-avjazzjoni ċivili u dawk awtorizzati sabiex ikollhom aċċess mingħajr skorta għal naħiet tal-ajru jirċievu taħriġ perjodiku ta’ għarfien dwar is-sigurtà.

               Test ġdid:

               3.1.11 Kull Stat Kontraenti għandu jiżgura li l-persunal tal-entitajiet kollha involuti jew responsabbli għall-implimentazzjoni ta’ diversi aspetti tal-programm nazzjonali tas-sigurtà tal-avjazzjoni ċivili u dawk awtorizzati sabiex ikollhom aċċess mingħajr skorta għal naħiet tal-ajru jirċievu taħriġ inizjali u rikorrenti ta’ għarfien dwar is-sigurtà.

               Ir-rakkomandazzjoni 3.1.11 ġiet elevata għal Standard, għalhekk, hija għandha tkun legalment vinkolanti. Kull Stat Kontraenti għandu jiżgura li l-persunal tal-entitajiet kollha involuti jew responsabbli għall-implimentazzjoni ta’ diversi aspetti tal-programm nazzjonali tas-sigurtà tal-avjazzjoni ċivili u dawk awtorizzati sabiex ikollhom aċċess mingħajr skorta għal naħiet tal-ajru jirċievu taħriġ perjodiku inizjali u rikorrenti ta’ għarfien dwar is-sigurtà. Din il-proposta tirrikonoxxi l-importanza tat-taħriġ ta’ għarfien dwar is-sigurtà, filwaqt li tenfasizza l-ħtieġa għal taħriġ kemm inizjali kif ukoll rikorrenti ta’ għarfien dwar is-sigurtà.

               L-obbligi dwar it-taħriġ inizjali u rikorrenti jinsabu fil-leġiżlazzjoni dwar is-sigurtà tal-avjazzjoni fl-UE kollha, jiġifieri fil-Punti 11.4.1 u 11.4.3 tal-Anness tar-Regolament ta’ Implimentazzjoni tal-Kummissjoni (UE) Nru 2015/1998.

               8)3.4 Kontroll tal-kwalità u kwalifiki

               Test oriġinali:

               3.4.1 Kull Stat Kontraenti għandu jiżgura li l-persuni li jimplimentaw kontrolli tas-sigurtà jkunu soġġetti għal verifiki tal-preċedenti personali u proċeduri tal-għażla.

               Test ġdid:

               3.4.1 Kull Stat Kontraenti għandu jiżgura li:

               a) jitlestew verifiki tal-preċedenti personali fir-rigward tal-persuni li jimplimentaw kontrolli tas-sigurtà, il-persuni b’aċċess mingħajr skorta għal żoni ristretti ta’ sigurtà u l-persuni b’aċċess għal informazzjoni sensittiva dwar is-sigurtà tal-avjazzjoni qabel ma jibdew jaqdu dmirijiethom jew jiksbu aċċess għal tali żoni jew informazzjoni;

               b) jiġu applikati verifiki tal-preċedenti personali rikorrenti għal dawn il-persuni f’intervalli definiti mill-awtorità xierqa; u

               c) il-persuni li jinstabu li mhumiex idonei minn kwalunkwe verifika tal-preċedenti personali jiġu mċaħħda minnufih il-kapaċità li jimplimentaw kontrolli tas-sigurtà, l-aċċess mingħajr skorta għal żoni ristretti ta’ sigurtà u l-aċċess għal informazzjoni sensittiva dwar is-sigurtà tal-avjazzjoni.

               Din il-proposta tfittex li tiċċara min jenħtieġ li jkun soġġett għal verifiki tal-preċedenti personali, meta jenħtieġ li jiġu applikati l-verifiki tal-preċedenti personali u x’jenħtieġ li jseħħ jekk individwu jkun instab li mhuwiex idoneu minn kwalunkwe verifika tal-preċedenti personali. B’mod partikolari, l-Istandard issa jippreskrivi l-ħtieġa għal verifiki tal-preċedenti personali rikorrenti u l-azzjonijiet meħtieġa meta persuna tinstab li mhijiex idonea għall-funzjonijiet rilevanti bħala riżultat tal-verifika tal-preċedenti personali. Innota li r-referenza għal “proċeduri tal-għażla” ġiet inkorporata fi 3.4.2.

               Il-prinċipji kollha huma diġà inklużi fil-leġiżlazzjoni dwar is-sigurtà fl-avjazzjoni fl-UE kollha, jiġifieri fil-Punti 1.2.3.3, 1.2.3.5, 11.1, 11.5.1 u 11.6.3.5(a) tal-Anness tar-Regolament ta’ Implimentazzjoni tal-Kummissjoni (UE) Nru 2015/1998, kif emendat bir-Regolament 2019/103 tat-23 ta’ Jannar 2019.

               Din il-proposta tikkomplementa l-emenda tal-Istandard 3.4.1. L-Istandard oriġinali 3.4.1 kien jinkludi referenzi kemm għall-verifiki tal-preċedenti personali kif ukoll għall-proċeduri tal-għażla. Billi l-proposta għal 3.4.1 issa tinkludi elementi ulterjuri rigward l-ambitu u r-regolarità tal-verifiki tal-preċedenti personali, din il-proposta żżid l-element dwar il-proċeduri tal-għażla.

               Il-kriterji għall-għażla tal-persunal li jimplimentaw il-kontrolli tas-sigurtà u l-funzjonijiet relatati huma inklużi fil-leġiżlazzjoni dwar is-sigurtà fl-avjazzjoni fl-UE kollha, jiġifieri fil-Punti 11.1.6, 11.1.7 u 11.1.8 tal-Anness tar-Regolament ta’ Implimentazzjoni tal-Kummissjoni (UE) Nru 2015/1998.

               9)Elevazzjoni tar-Rakkomandazzjoni 3.4.9 għal Standard

               Test oriġinali:

               3.4.9 Rakkomandazzjoni. – Jenħtieġ li kull Stat Kontraenti jiżgura li kull entità responsabbli mill-implimentazzjoni tal-elementi rilevanti tal-programm nazzjonali tas-sigurtà tal-avjazzjoni ċivili tivverifika perjodikament li l-implimentazzjoni tal-miżuri ta’ sigurtà esternalizzati lil fornituri ta’ servizzi esterni tkun konformi mal-programm ta’ sigurtà tal-entità.

               Test ġdid:

               3.4.9 Kull Stat Kontraenti għandu jiżgura li kull entità responsabbli mill-implimentazzjoni tal-elementi rilevanti tal-programm nazzjonali tas-sigurtà tal-avjazzjoni ċivili tivverifika perjodikament li l-implimentazzjoni tal-miżuri ta’ sigurtà esternalizzati lil fornituri ta’ servizzi esterni tkun konformi mal-programm ta’ sigurtà tal-entità.

               Din ir-Rakkomandazzjoni ġiet elevata għal Standard legalment vinkolanti. Din il-proposta tfittex li tiżgura li l-fornituri ta’ servizzi esterni jkunu konformi mar-regolamenti tal-Istat dwar is-sigurtà tal-avjazzjoni, sabiex tiġi indirizzata t-theddida minn informazzjoni privileġġata li tista’ tirriżulta minn fornituri ta’ servizzi esterni.

               F’konformità mal-politika tal-UE kollha dwar is-sigurtà tal-avjazzjoni kif stabbilita fir-Regolament (KE) Nru 300/2008:

               –Kull Stat Membru għandu jfassal, japplika u jżomm NCASP li jiddefinixxi r-responsabbiltajiet għall-implimentazzjoni tal-istandards bażiċi komuni u li jiddeskrivi l-miżuri meħtieġa mill-operaturi u mill-entitajiet.

               –L-operaturi, il-linji tal-ajru u l-entitajiet koperti fl-NCASP huma meħtieġa li jfasslu, japplikaw u jżommu programm ta’ sigurtà f’konformità mad-dispożizzjonijiet deskritti fih.

               –Il-programm għandu jiddeskrivi l-metodi u l-proċeduri segwiti mill-operatur, mil-linja tal-ajru jew mill-entità sabiex ikun hemm konformità mal-leġiżlazzjoni u mal-programm tas-sigurtà nnifsu, inklużi l-kontrolli interni tal-kwalità.

               –Il-miżuri u l-operazzjonijiet ta’ sigurtà mwettqa minn fornituri ta’ servizzi esterni huma mistennija li jkunu koperti fil-programm tas-sigurtà tal-operatur, tal-linja tal-ajru jew tal-entità msemmija hawn fuq, li jżommu r-responsabbiltà għal dawk il-miżuri u l-operazzjonijiet, sakemm il-fornitur tas-servizz estern ma jkunx huwa stess entità rregolata jew approvata għall-attivitajiet li jipprovdi, u b’hekk ikun meħtieġ li jfassal programm ta’ sigurtà tiegħu stess.

               L-Istandard huwa inkluż fil-leġiżlazzjoni tal-UE kollha, jiġifieri fl-Artikoli 10.1, 12.1, 13.1 u 14.1 tar-Regolament (KE) Nru 300/2008 u fil-Punti 1.0.1, 3.0.1, 4.0.1, 5.0.1, 6.0.1, 7.0, 8.0.1, 9.0.1, 11.0.1 u 12.0.1 tal-Anness tar-Regolament ta’ Implimentazzjoni tal-Kummissjoni (UE) Nru 2015/1998. Dispożizzjonijiet addizzjonali huma stabbiliti fil-Punti 6.3.1.1, 6.3.1.2 (a), 6.4.1.2, 6.6.1.1 (c), 6.8.5.1 (a), 6-E, 8.1.3.2 (a), 8.1.4.1, 8.1.4.2, 8.1.4.3, 8.1.4.5, 8.1.4.6, 8.1.5.2, 9.1.3.1, 9.1.3.2, 9.1.3.3, 9.1.3.5, 9.1.3.6 u 9.1.4.2 tal-Anness tar-Regolament ta’ Implimentazzjoni tal-Kummissjoni (UE) Nru 2015/1998

               10)Elevazzjoni tar-Rakkomandazzjoni 4.1.2 għal Standard

               Test oriġinali:

               4.1.2 Rakkomandazzjoni. Jenħtieġ li kull Stat Kontraenti jippromwovi l-użu ta’ miżuri ta’ sigurtà każwali u imprevedibbli. L-imprevedibbiltà tista’ tikkontribwixxi għall-effett ta’ deterrent tal-miżuri ta’ sigurtà.

               Test ġdid:

               4.1.2 Kull Stat Kontraenti għandu jiżgura l-użu ta’ każwalità u imprevedibbiltà fl-implimentazzjoni tal-miżuri ta’ sigurtà, kif xieraq.

               Ir-Rakkomandazzjoni 4.1.2 dwar l-użu ta’ każwalità u imprevedibbiltà ġiet elevata għal Standard legalment vinkolanti. L-objettiv tas-sigurtà segwit mill-Istandard ġdid 4.1.2, sabiex tissaħħaħ il-mitigazzjoni kontra persuni privileġġati, huwa konformi mal-politika tal-Unjoni Ewropea fl-oqsma ta’:

               –l-iskrinjar ta’ persuni għajr passiġġieri u l-oġġetti tagħhom ittrasportati;

               –l-iskrinjar tal-vetturi;

               –is-sorveljanza u l-għassa kemm fin-naħa tal-art u fin-naħa tal-ajru/SRA u miżuri relatati

               –l-iskrinjar tal-provvisti

               Dan il-prinċipju huwa rifless fil-leġiżlazzjoni tal-UE kollha, jiġifieri fil-Punti 1.3.1, 1.4.1, 1.4.2, 8.1.6 u 9.1.5 tal-Anness tad-Deċiżjoni ta’ Implimentazzjoni tal-Kummissjoni C(2015) 8005.

               11)4.2.3 Miżuri relatati mal-kontroll fuq l-aċċess

               Test oriġinali:

               4.2.3 Kull Stat Kontraenti għandu jiżgura li jiġu stabbiliti sistemi ta’ identifikazzjoni fir-rigward tal-persuni u l-vetturi sabiex jiġi evitat aċċess mhux awtorizzat fin-naħa tal-ajru u żoni ristretti ta’ sigurtà. L-identità għandha tiġi vverifikata fil-punti ta’ kontroll magħżula qabel ma jkun permess l-aċċess fin-naħa tal-ajru u żoni ristretti ta’ sigurtà.

               Test ġdid:

               4.2.3 Kull Stat Kontraenti għandu jiżgura li jiġu stabbiliti u implimentati sistemi ta’ identifikazzjoni fir-rigward tal-persuni u l-vetturi sabiex jiġi evitat aċċess mhux awtorizzat fin-naħa tal-ajru u żoni ristretti ta’ sigurtà. L-aċċess għandu jingħata biss lil dawk li għandhom ħtieġa operattiva jew raġuni leġittima oħra li jkunu hemmhekk. L-identità u l-awtorizzazzjoni għandhom jiġu vverifikati fil-punti ta’ kontroll magħżula qabel ma jkun permess l-aċċess fin-naħa tal-ajru u żoni ristretti ta’ sigurtà.

               L-Istandard 4.2.3 taħt “Miżuri relatati mal-kontroll fuq l-aċċess” huwa maħsub sabiex isaħħaħ il-miżuri relatati mal-kontroll tal-aċċess għal żoni ristretti ta’ sigurtà, billi jintroduċi limitazzjoni li tippermetti l-aċċess biss għal dawk li għandhom ħtieġa operattiva jew leġittima b’mod ieħor li jkunu hemmhekk, kif ukoll jestendi l-ambitu tal-verifika fil-punti ta’ aċċess għall-awtorizzazzjoni flimkien mal-identità.

               F’konformità mal-leġiżlazzjoni tal-UE kollha, l-aċċess tal-persuni u tal-vetturi għal żoni ristretti ta’ sigurtà jista’ jingħata biss jekk ikollhom raġunijiet leġittimi. Il-karti ta’ Identifikazzjoni tal-Ajruport għandhom jiġu vverifikati qabel ma persuna tingħata aċċess sabiex jiġi żgurat li dawn huma validi u jikkorrispondu għad-detentur. Il-pass tal-vettura għandu jiġi vverifikat qabel ma vettura tingħata aċċess sabiex jiġi żgurat li dan huwa validu u jikkorrispondi għall-vettura. Fil-leġiżlazzjoni tal-UE kollha, dan kien rifless fil-punti 1.2.2.1, 1.2.2.4, 1.2.2.5, 1.2.2.6 u 1.2.6.1 tal-Anness tar-Regolament ta’ Implimentazzjoni tal-Kummissjoni (UE) Nru 2015/1998.

               12)L-Istandard 4.2.6 (“skrinjar 100 % ta’ persuni għajr il-passiġġieri”)

               Test oriġinali:

               4.2.6 Kull Stat Kontraenti għandu jistabbilixxi miżuri sabiex jiżgura li persuni għajr il-passiġġieri, flimkien mal-oġġetti tagħhom ittrasportati, jiġu skrinjati qabel ma jidħlu f’żoni ristretti ta’ sigurtà tal-ajruport li jservu għal operazzjonijiet tal-avjazzjoni ċivili internazzjonali, kif ukoll ikunu soġġetti għal skrinjar u kontrolli ta’ sigurtà.

               Test ġdid:

               4.2.6 Kull Stat Kontraenti għandu jistabbilixxi miżuri sabiex jiżgura li persuni għajr il-passiġġieri, flimkien mal-oġġetti tagħhom ittrasportati, jiġu skrinjati qabel ma jidħlu f’żoni ristretti ta’ sigurtà tal-ajruport.

               Din il-proposta tfittex li telimina kwalunkwe ambigwità u tagħmilha ċara li l-persuni kollha għajr il-passiġġieri jridu jiġu skrinjati qabel jidħlu f’żona ristretta ta’ sigurtà, sabiex tiġi indirizzata t-theddida minn informazzjoni privileġġata.

               Il-leġiżlazzjoni tal-UE kollha tikkonforma bis-sħiħ mal-formulazzjoni l-ġdida tal-Istandard 4.2.6, jiġifieri fil-Punti 1.3 tal-Annessi tar-Regolament ta’ Implimentazzjoni tal-Kummissjoni (UE) Nru 2015/1998 u tad-Deċiżjoni ta’ Implimentazzjoni tal-Kummissjoni C(2015) 8005.

               13)Standard ġdid 4.2.6bis dwar il-kapaċità tal-individwazzjoni ta’ splussivi

               Wara 4.2.6 jiżdied it-test ġdid li ġej:

               4.2.6bis Kull Stat Kontraenti għandu jiżgura l-użu ta’ metodi ta’ skrinjar xierqa li jkunu kapaċi jindividwaw il-preżenza ta’ splussivi u ta' tagħmir splussiv li jinġarru minn persuni għajr il-passiġġieri fuqhom stess jew fl-oġġetti tagħhom ittrasportati. Meta dawn il-metodi ma jiġux applikati kontinwament, huma għandhom jintużaw b’mod imprevedibbli.

               Din il-proposta tirrikonoxxi li l-mitigazzjoni tat-theddid minn persuni privileġġati teħtieġ approċċ ibbilanċjat u kkoordinat bejn il-proċeduri ta’ verifika tal-preċedenti personali u l-miżuri ta’ sigurtà fiżika u tindirizza l-ħtieġa għal metodi ta’ skrinjar xierqa li kapaċi jindividwaw l-isplussivi wkoll fuq persuni għajr passiġġieri.

               Il-leġiżlazzjoni tal-UE kollha teħtieġ skrinjar każwali u imprevedibbli kontinwu addizzjonali fir-rigward ta’ proporzjon ta’ persuni għajr passiġġieri u l-oġġetti tagħhom ittrasportati kemm li jkunu kkawżaw allarm kif ukoll dawk li le. L-objettiv tas-sigurtà ta’ dan l-iskrinjar addizzjonali huwa li jiġu individwati splussivi u tagħmir splussiv. Dan l-iskrinjar għandu jsir bl-użu ta’ mezzi u metodi li min-natura tagħhom jidentifikaw l-isplussivi (Klieb għall-Individwazzjoni tal-Isplussivi, Tagħmir tal-Individwazzjoni tat-Traċċi Splussivi, Tagħmir tal-Individwazzjoni ta’ Splussivi fiż-Żraben u Skeners tas-Sigurtà) jew b’mod alternattiv permezz ta’ tfittxija bl-idejn. Il-metodoloġija attwali meħtieġa fl-UE għat-twettiq ta’ tfittxija bl-idejn fuq il-persuni u l-oġġetti ttrasportati titqies bħala li hija raġonevolment kapaċi tindividwa apparat splussiv moħbi fuq il-ġisem u fl-oġġetti ttrasportati. Barra minn hekk, it-tfittxija bl-idejn ittejjeb il-probabbiltà li jiġu individwati oġġetti mhux metalliċi (u mhux splussivi) pprojbiti oħrajn. Din ġiet trasposta mill-Punt 1.3 tal-Anness tad-Deċiżjoni ta’ Implimentazzjoni tal-Kummissjoni C(2015) 8005.

               14)L-Istandard 4.6.5 – referenza għal kunsinnatarju magħruf bħala entità fil-katina tal-provvista sigura

               Test oriġinali:

               4.6.5 Kull Stat Kontraenti għandu jiżgura li l-operaturi ma jaċċettawx merkanzija jew posta biex jiġu trasportati fuq inġenju tal-ajru involut f’operazzjonijiet kummerċjali ta’ trasport bl-ajru, sakemm l-applikazzjoni tal-iskrinjar jew ta’ kontrolli tas-sigurtà oħrajn ma tkunx ikkonfermata u ġġustifikata minn aġent regolat, jew entità li tkun approvata minn awtorità xierqa. Il-merkanzija u l-posta li ma jistgħux jiġu kkonfermati u ġġustifikati minn aġent regolat, jew entità li tkun approvata minn awtorità xierqa, għandhom ikunu soġġetti għal skrinjar.

               Test ġdid:

               4.6.5 Kull Stat Kontraenti għandu jiżgura li l-operaturi ma jaċċettawx merkanzija jew posta biex jiġu trasportati fuq inġenju tal-ajru involut f’operazzjonijiet kummerċjali ta’ trasport bl-ajru, sakemm l-applikazzjoni tal-iskrinjar jew ta’ kontrolli tas-sigurtà oħrajn ma tkunx ikkonfermata u ġġustifikata minn aġent regolat, kunsinnatarju magħruf jew entità li tkun approvata minn awtorità xierqa. Il-merkanzija u l-posta li ma jistgħux jiġu kkonfermati u ġġustifikati minn aġent regolat, kunsinnatarju magħruf jew entità li tkun approvata minn awtorità xierqa, għandhom ikunu soġġetti għal skrinjar.

               Din il-proposta tfittex li tallinja dan l-Istandard mal-Istandard 4.6.2 u tiżgura li ż-żewġ Standards jagħmlu referenza ċara għal kunsinnatarju magħrufa bħala entità fil-katina tal-provvista sigura.

               Il-leġiżlazzjoni tal-UE kollha tikkonforma bis-sħiħ mal-formulazzjoni l-ġdida tal-Istandard 4.6.5, jiġifieri b’referenza għall-Punt 6.1.1 tal-Anness tar-Regolament (KE) Nru 300/2008 u l-punt 6.1.1 tal-Anness tar-Regolament ta’ Implimentazzjoni tal-Kummissjoni (UE) Nru 2015/1998.

               3.Pożizzjoni li għandha tittieħed f’isem l-Unjoni

               Is-suġġett tal-att previst jikkonċerna qasam li fir-rigward tiegħu l-Unjoni għandha kompetenza esterna esklużiva bis-saħħa tal-aħħar parti tal-Artikolu 3(2) tat-TFUE, peress li l-att previst jista’ “[j]olqot xi regoli komuni jew [i]biddel il-kamp ta’ applikazzjoni tagħhom”, jiġifieri l-qafas legali tal-UE dwar is-sigurtà tal-avjazzjoni msemmi hawn taħt. Għalhekk, jeħtieġ li tiġi stabbilita pożizzjoni tal-Unjoni.

               F’dan ir-rigward, huwa essenzjali li jiġi rikonoxxut li l-Emenda 17 tal-Anness 17 kif ippreżentata lill-Istati Kontraenti tal-ICAO u sottomessa għall-approvazzjoni tagħha mill-Kunsill tal-ICAO fil-218-il sessjoni tiegħu hija (diġà) riflessa bis-sħiħ fil-leġiżlazzjoni dwar is-sigurtà tal-avjazzjoni fl-UE kollha. Madankollu, huwa preferibbli li dawn l-Istandards imsaħħa jiġu applikati globalment.

               Il-pożizzjoni tal-Unjoni għandha se tiġi ddefinita f’konformità mal-qafas legali tal-UE applikabbli dwar is-sigurtà tal-avjazzjoni, jiġifieri r-Regolament (KE) Nru 300/2008 tal-Parlament Ewropew u tal-Kunsill tal-11 ta’ Marzu 2008 dwar regoli komuni fil-qasam tas-sigurtà tal-avjazzjoni ċivili u li jħassar ir-Regolament (KE) Nru 2320/2002, kif ukoll ir-Regolament ta’ Implimentazzjoni tal-Kummissjoni (UE) 2015/1998 tal-5 ta’ Novembru 2015 li jistipula miżuri dettaljati għall-implimentazzjoni tal-istandards bażiċi komuni dwar is-sigurtà tal-avjazzjoni.

               3.1.Bażi ġuridika proċedurali

               3.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament minn jekk l-Unjoni hijiex membru tal-korp jew parti għall-ftehim
                  4
               .

               Il-kunċett ta’ “atti li jkollhom effett legali” jinkludi atti li għandhom effetti legali bis-saħħa tar-regoli tad-dritt internazzjonali li jirregola l-korp inkwistjoni. Huwa jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  5
               .

               3.1.2.Applikazzjoni għall-każ preżenti

               L-ICAO huwa korp stabbilit permezz ta’ ftehim, jiġifieri l-Konvenzjoni ta’ Chicago.

               Kwalunkwe emenda li jmiss tal-Anness 17 tal-Konvenzjoni ta’ Chicago ser tikkostitwixxi att li jkollu effetti legali.

               Għalhekk, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.

               3.2.Bażi ġuridika sostantiva

               3.2.1.Prinċipji

               Il-bażi ġuridika sostantiva għal Deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tittieħed pożizzjoni f’isem l-Unjoni.

               3.2.2.Applikazzjoni għall-każ preżenti

               L-att previst isegwi objettivi u għandu komponenti fil-qasam tal-politika dwar is-sigurtà tal-avjazzjoni adottata minn organizzazzjoni internazzjonali li tinfluwenza l-politiki tal-UE dwar is-sigurtà tal-avjazzjoni.

               Għalhekk, jenħtieġ li l-bażi ġuridika sostantiva għad-Deċiżjoni proposta tkun l-Artikolu 100(2) tat-TFUE.

               3.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-Artikolu 100(2) tat-TFUE, flimkien mal-Artikolu 218(9) tat-TFUE.

               2019/0249 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tar-reviżjoni tal-Anness 17 (Sigurtà) (Emenda 17) tal-Konvenzjoni dwar l-Avjazzjoni Ċivili Internazzjonali

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea u, b’mod partikolari, l-Artikolu 100(2) flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni dwar l-Avjazzjoni Ċivili Internazzjonali (“il-Konvenzjoni ta’ Chicago”), li għandha l-għan li tirregola t-trasport internazzjonali bl-ajru, daħlet fis-seħħ fl-4 ta’ April 1947. Hija stabbiliet l-Organizzazzjoni tal-Avjazzjoni Ċivili Internazzjonali (ICAO).

               (2)L-Istati Membri tal-Unjoni huma Stati kontraenti għall-Konvenzjoni ta’ Chicago u membri tal-ICAO, billi l-Unjoni għandha status ta’ osservatur f’ċerti korpi tal-ICAO, inkluż fl-Assemblea u f’korpi tekniċi oħrajn.

               (3)Skont il-punt (1) tal-Artikolu 54 tal-Konvenzjoni ta’ Chicago, il-Kunsill tal-ICAO jista’ jadotta l-Istandards u l-Prattiki Rakkomandati Internazzjonali.

               (4)Fl-4 ta’ Lulju 2019, l-ICAO ħarġet ittra lill-Istati AS8/2.1-19/48 sabiex tgħarraf lill-Istati Kontraenti tagħha li l-Emenda Proposta 17 tal-Anness 17 ser tiġi ppreżentata lill-Kunsill għall-adozzjoni matul il-218-il Sessjoni tiegħu (mit-18 sad-29 ta’ Novembru 2019), u hija prevista li ssir applikabbli f’Lulju 2020. Hija tinkludi, fost l-oħrajn, dispożizzjonijiet ġodda u/jew riveduti dwar: valutazzjonijiet tal-vulnerabbiltà; kondiviżjoni ta’ informazzjoni bejn l-Istati u l-partijiet ikkonċernati; programmi ta’ taħriġ u sistemi ta’ ċertifikazzjoni; kontroll tal-aċċess; skrinjar tal-persunal; u emendi editorjali oħrajn. Permezz tal-ittra lill-Istati msemmija hawn fuq, l-ICAO nediet il-fażi ta’ konsultazzjoni tagħha li skadiet fl-4 ta’ Ottubru 2019.

               (5)Il-bidliet fl-Anness 17 tħejjew mill-Bord tas-Sigurtà tal-Avjazzjoni tal-ICAO, li fih huma membri attivi esperti minn tmien Stati Membri, imbagħad ġew sottomessi għall-approvazzjoni fil-217-il sessjoni tal-Kunsill tal-ICAO. Dawn il-bidliet, wara l-konsultazzjoni, x’aktarx li jiġu approvati mill-Kunsill tal-ICAO waqt il-218-il sessjoni tiegħu.

               (6)Ladarba jiġu adottati, il-bidliet previsti ser jorbtu lill-Istati kollha tal-ICAO, inklużi l-Istati Membri kollha, f’konformità mal-Konvenzjoni ta’ Chicago u fi ħdan il-limiti stabbiliti fiha. L-Artikolu 38 tal-Konvenzjoni ta’ Chicago jesiġi li l-Istati kontraenti jinnotifikaw lill-ICAO jekk ikollhom l-intenzjoni li jiddevjaw minn standard, skont il-mekkaniżmu tan-notifika tad-differenzi.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fl-Organizzazzjoni tal-Avjazzjoni Ċivili Internazzjonali fir-rigward tal-Emenda 17 tal-Anness 17 (“Sigurtà”) għall-Konvenzjoni ta’ Chicago hija stabbilita fl-Anness.

               Artikolu 2

               Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Organizzazzjoni tal-Avjazzjoni Ċivili Internazzjonali, li jaġixxu b’mod konġunt.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        ĠU L 21 24.1.2019

                     (2)

                        ĠU L 97, 9.4.2008, p. 72.

                     (3)

                        ĠU L 246 26.9.2019, p. 15

                     (4)

                        Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (5)

                        Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

    ---documentbreak---

               IL-KUMMISSJONI EWROPEA
            Brussell, 31.10.2019
            COM(2019) 577 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tar-reviżjoni tal-Anness 17 (Sigurtà) (Emenda 17) tal-Konvenzjoni dwar l-Avjazzjoni Ċivili Internazzjonali (il-"Konvenzjoni ta' Chicago")

               ANNESS

               Il-pożizzjoni li trid tittieħed f’isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tar-reviżjoni tal-Anness 17 (Sigurtà) (Emenda 17) tal-Konvenzjoni dwar l-Avjazzjoni Ċivili Internazzjonali (il-“Konvenzjoni ta’ Chicago”)

               Prinċipji ġenerali

               Fi ħdan il-qafas tal-attivitajiet tal-Organizzazzjoni tal-Avjazzjoni Ċivili Internazzjonali (ICAO) fir-rigward tar-reviżjoni tal-Anness 17 (Sigurtà) (Emenda 17) tal-Konvenzjoni ta’ Chicago dwar l-iżvilupp ta’ Standards u Prattiki Rakkomandati (SARPs), l-Istati Membri li jaġixxu b’mod konġunt fl-interessi tal-Unjoni, għandhom:

               (a)jaġixxu f’konformità mal-objettivi segwiti mill-Unjoni fi ħdan il-qafas tal-politika tas-sigurtà tal-avjazzjoni, b’mod partikolari sabiex jipproteġu lill-persuni u lill-merkanzija fl-Unjoni Ewropea, u biex jipprevjenu interferenzi mhux skont il-liġi mal-inġenji tal-ajru ċivili li jipperikolaw is-sigurtà tal-avjazzjoni ċivili.

               (b)japplikaw u jinfurzaw regoli komuni stabbiliti biex jissalvagwardjaw l-avjazzjoni ċivili minn interferenzi mhux skont il-liġi li jikkontribwixxu biex iżidu l-livell tas-sigurtà tal-avjazzjoni globalment.

               (c)ikomplu jappoġġaw l-iżvilupp mill-ICAO ta’ standards ta’ sigurtà li jissalvagwardjaw l-avjazzjoni ċivili kontra interferenzi mhux skont il-liġi, f’konformità mar-Riżoluzzjoni 2309 tal-Kunsill tas-Sigurtà tan-Nazzjonijiet Uniti tat-22 ta’ Settembru 2016
                  1
               .

               Il-pożizzjoni dwar ir-reviżjoni tal-Anness 17 (Sigurtà) (Emenda 17) L-Istati Membri, li jaġixxu b’mod konġunt fl-interessi tal-Unjoni, għandhom jappoġġaw l-Emenda 17 tal-Anness 17 proposta.

                     (1)

                        Ir-Riżoluzzjoni 2309 (2016) adottata mill-Kunsill tas-Sigurtà fis-7775 laqgħa tiegħu, fit-22 ta’ Settembru 2016: Theddid għall-paċi u s-sigurtà internazzjonali kkawżat minn atti terroristiċi: Sigurtà tal-avjazzjoni.


               IL-KUMMISSJONI EWROPEA
            Brussell, 8.1.2020
            COM(2019) 614 final/2
            2019/0270(NLE)
            This document replaces COM(2019) 614 final of 28.11.2019.Change of the sensitivity level, deletion of the marking "LIMITED".
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt CETA fir-rigward tal-adozzjoni tal-Lista tal-Arbitri skont l-Artikolu 29.8 tal-Ftehim

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tirrigwarda d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt CETA għall-adozzjoni tal-lista tal-arbitri għall-Kapitolu 29 tal-Ftehim.

               2.Il-kuntest tal-proposta

               Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (il-“Ftehim”) ġie ffirmat fit-30 ta' Ottubru 2016. F’konformità mad-Deċiżjoni tal-Kunsill (UE) 2017/38, partijiet mill-Ftehim ġew applikati b’mod proviżorju mill-21 ta’ Settembru 2017.

               L-Artikolu 26.1 tal-Ftehim jistabbilixxi l-Kumitat Konġunt CETA li jinkludi rappreżentanti miż-żewġ Partijiet. Il-Kumitat Konġunt CETA għandu s-setgħa li jieħu deċiżjonijiet b’kunsens reċiproku fil-kwistjonijiet kollha previsti mill-Ftehim.

               Il-Kapitolu 29 ikopri t-tilwimiet kollha li jikkonċernaw l-interpretazzjoni jew l-applikazzjoni tad-dispożizzjonijiet tal-Ftehim, ħlief kif previst mod ieħor mill-Ftehim.

               Skont l-Artikolu 29.8 1, il-Kumitat Konġunt CETA għandu jistabbilixxi wkoll lista ta’ mill-inqas 15-il persuna li huma lesti u kapaċi jaqdu l-funzjoni ta’ arbitru skont l-Artikolu 29 (“l-att previst”). Il-lista għandha tkun magħmula minn tliet sublisti: sublista waħda għal kull Parti u sublista waħda ta' persuni li ma huma ċittadini tal-ebda Parti biex jaġixxu bħala presidenti.

               3.Il-pożizzjoni li trid tittieħed f’isem l-Unjoni

               Il-partijiet ħejjew bejniethom abbozz ta’ lista ta’ arbitri li tissodisfa r-rekwiżiti tal-Artikolu 29.8.

               Id-deċiżjoni li tistabbilixxi din il-lista ta’ arbitri suppost li ttieħdet fl-ewwel laqgħa tal-Kumitat Konġunt CETA, u issa trid tittieħed malajr kemm jista’ jkun biex jiġi implimentat il-Kapitolu 29 tal-Ftehim dwar is-soluzzjoni tat-tilwim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li jridu jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp ikkonċernat. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .

               4.1.2.Applikazzjoni għall-każ preżenti

               Il-Kumitat Konġunt CETA huwa korp imwaqqaf bi ftehim, speċifikament Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra.

               L-att previst jikkostitwixxi att li għandu effetti legali. L-att previst se jkun vinkolanti skont id-dritt internazzjonali f’konformità mal-Artikolu 26.3.2 tal-Ftehim.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst isegwi żewġ għanijiet jew ikollu żewġ komponenti, u jekk wieħed minn dawk l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement wieħed inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għalhekk, il-bażi ġuridika sostantiva tad-Deċiżjoni proposta hija l-Artikolu 207 tat-TFUE.

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-Artikolu 207 tat-TFUE, flimkien mal-Artikolu 218(9) tat-TFUE.

               2019/0270 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt CETA fir-rigward tal-adozzjoni tal-Lista tal-Arbitri skont l-Artikolu 29.8 tal-Ftehim

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (il-“Ftehim”) ġie ffirmat fit-30 ta' Ottubru 2016.

               (2)F’konformità mad-Deċiżjoni tal-Kunsill (UE) 2017/38
                  2
               , partijiet mill-Ftehim ġew applikati b’mod proviżorju mill-21 ta’ Settembru 2017.

               (3)L-Artikolu 29.8.1 tal-Ftehim jipprevedi li l-Kumitat Konġunt CETA jistabbilixxi lista ta’ 15-il persuna li huma lesti u kapaċi jaqdu l-funzjoni ta’ arbitru.

               (4)Jixraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt CETA, peress li d-Deċiżjoni se tkun vinkolanti għall-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, fir-rigward tal-adozzjoni tal-Lista tal-Arbitri skont l-Artikolu 29.8 tal-Ftehim għandha tkun ibbażata fuq l-abbozz ta’ deċiżjoni tal-Kumitat Konġunt CETA mehmuż ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Artikolu 3

               Wara l-adozzjoni tagħha, id-Deċiżjoni tal-Kumitat Konġunt CETA għandha tiġi ppubblikata f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-punti minn 61 sa 64.

                     (2)

                        ĠU L 11, 14.1.2017, p.1080.

    ---documentbreak---

               IL-KUMMISSJONI EWROPEA
            Brussell, 8.1.2020
            COM(2019) 614 final/2
            This document replaces COM(2019) 614 final of 28.11.2019.Change of the sensitivity level, deletion of the marking "LIMITED".
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt CETA fir-rigward tal-adozzjoni tal-Lista tal-Arbitri skont l-Artikolu 29.8 tal-Ftehim

               DOKUMENT MEHMUŻ

               DEĊIŻJONI Nru [X /2019]

                  TAL-KUMITAT KONĠUNT CETA

                  ta’ xxx

               li tistabbilixxi l-lista tal-arbitri
                  skont l-Artikolu 29.8 tal-Ftehim

               IL-KUMITAT KONĠUNT CETA,

               Wara li kkunsidra l-Ftehim Ekonomiku u Kummerċjali Komprensiv (“CETA”) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”), u b’mod partikolari l-Artikoli 29.8 tiegħu,

               Billi:

               (1)B’konformità mal-Artikolu 30.7.3 tal-Ftehim, partijiet mill-Ftehim ilhom japplikaw proviżorjament mill-21 ta' Settembru 2017;

               (2)Skont l-Artikolu 29.8.1 tal-Ftehim, il-Kumitat Konġunt CETA għandu jistabbilixxi lista ta’ 15-il persuna li huma lesti u kapaċi jaqdu l-funzjoni ta’ arbitru. Il-lista tal-arbitri għandha tkun magħmula minn tliet sublisti: sublista waħda għal kull Parti u sublista waħda ta' persuni li ma huma ċittadini tal-ebda Parti biex jaġixxu bħala presidenti.

               IDDEĊIEDA KIF ĠEJ:

               1.Il-lista tal-arbitri għall-finijiet tal-Artikolu 29.8 tal-Ftehim kif tinsab fl-Anness hija b’dan stabbilita.

               2.Din id-Deċiżjoni tidħol fis-seħħ fid-data tal-adozzjoni tagħha mill-Kumitat Konġunt CETA.

               Magħmul fi … fi …

               Għall-Kumitat Konġunt CETA

               Anness tad-Deċiżjoni Nru [X/2019] tal-Kumitat Konġunt CETA

               Il-lista tal-arbitri stabbilita skont l-Artikolu 29.8 tal-Ftehim

               Sublista għall-Kanada:

               1.Serge Fréchette

               2.Valerie Hughes

               3.Matthew Kronby

               4.Debra Steger

               5.J. Christopher Thomas

               6.Cherise Valles

               Sublista għall-UE:

               1.Claudio Dordi

               2.Michael Hahn

               3.Pieter Jan Kuijper

               4.Hélène Ruiz Fabri

               5.Peter Van den Bossche

               Sublista ta’ Presidenti:

               1.James Bacchus

               2.Christian Häberli

               3.Daniel Moulis

               4.David Unterhalter

               5.Seung Wha Chang


               IL-KUMMISSJONI EWROPEA
            Brussell, 13.1.2020
            COM(2020) 8 final
            2020/0005(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fit-tlettax-il laqgħa tal-Konferenza tal-Partijiet għall-Konvenzjoni dwar il-konservazzjoni tal-ispeċji migratorji tal-annimali selvaġġi (CMS) fir-rigward ta’ proposti minn diversi partijiet biex jiġu emendati l-Appendiċi ta’ dik il-Konvenzjoni, u dwar l-irtirar ta’ riżerva notifikata lil dik il-Konvenzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tiġi adottata f’isem l-Unjoni waqt it-tlettax-il laqgħa tal-Konferenza tal-Partijiet għall-Konvenzjoni dwar il-konservazzjoni tal-ispeċji migratorji tal-annimali selvaġġi (“il-Konvenzjoni”) b’rabta mal-adozzjoni prevista tad-deċiżjonijiet li jikkonċernaw l-emendar tal-Appendiċijiet tal-Konvenzjoni, u l-irtirar ta’ riżerva eżistenti għal dik il-Konvenzjoni.

               2.Kuntest tal-proposta

               2.1.Il-Konvenzjoni dwar il-konservazzjoni tal-ispeċji migratorji tal-annimali selvaġġi

               Il-Konvenzjoni dwar il-konservazzjoni tal-ispeċji migratorji tal-annimali selvaġġi għandha l-għan li tikkonserva l-ispeċijiet migratorji tal-art, tal-baħar u tal-ajru fil-medda kollha tagħhom.  Din tikkostitwixxi trattat intergovernattiv, konkluż taħt il-patroċinju tal-Programm tan-Nazzjonijiet Uniti għall-Ambjent, li jittratta l-konservazzjoni tal-ħajja selvaġġa u tal-ħabitats fuq skala globali. L-ispeċijiet migratorji li jridu jiġu kkonservati huma elenkati fl-Appendiċijiet I (speċijiet fil-periklu li jinqerdu) u II (speċijiet li jkunu s-suġġetti ta’ ftehimiet) tal-Ftehim. Il-Ftehim daħal fis-seħħ fl-1 ta’ Novembru 1983.

               L-Unjoni Ewropea hija parti għall-Ftehim
                  1
               . L-Istati Membri kollha huma partijiet għall-Ftehim.

               2.2.Il-Konferenza tal-Partijiet

               Il-Konferenza tal-Partijiet hija l-korp ewlieni tat-teħid tad-deċiżjonijiet tal-Konvenzjoni. Il-funzjonijiet tagħha li huma enumerati fl-Artikolu VII tal-Konvenzjoni, jinkludu s-setgħat li tivvaluta l-istatus ta’ konservazzjoni tal-ispeċijiet migratorji u, sussegwentement, u li temenda l-Appendiċijiet tal-Konvenzjoni. Id-deċiżjonijiet meħuda f’laqgħa tal-Konferenza tal-Partijiet jesiġu maġġoranza ta’ żewġ terzi tal-Partijiet preżenti u li jivvotaw, apparti kif ipprovdut mod ieħor b’din il-Konvenzjoni.

               Il-pożizzjoni tal-Unjoni fir-rigward tal-emendi tal-Appendiċijiet hija stabbilita permezz ta’ deċiżjoni tal-Kunsill abbażi ta’ proposta mill-Kummissjoni. Il-pożizzjonijiet komuni tal-UE dwar abbozzi ta’ deċiżjonijiet u riżoluzzjonijiet oħra jiġu miftiehma f’laqgħat preliminari tal-grupp ta’ ħidma rilevanti tal-Kunsill inkella f’laqgħat ta’ koordinazzjoni tal-UE fuq il-post.

               It-tlettax-il laqgħa tal-Konferenza tal-Partijiet se ssir f’Gandhinagar (l-Indja) mill-15 sat-22 ta’ Frar 2020.

               It-tmien laqgħa tal-Konferenza tal-Partijiet li saret f’Nairobi, il-Kenja mill-20 sal-25 ta’ Novembru 2005 adottat deċiżjoni li tiġi inkluża l-ispeċi Cetorhinus maximus fl-Appendiċi I tal-Konvenzjoni.

               2.3.L-atti previsti tal-Konferenza tal-Partijiet

               Bejn il-15 u t-22 ta’ Frar 2020, waqt it-tlettax-il laqgħa tagħha, il-Konferenza tal-Partijiet se tadotta deċiżjoni dwar emendi tal-Appendiċijiet tal-Konvenzjoni (“l-atti previsti”).

               L-iskop tal-atti previsti huwa li jiġu emendati l-Appendiċi I u l-Appendiċi II tal-Konvenzjoni, kif previst fl-Artikolu XI tal-Konvenzjoni.

               F’konformità mal-Artikolu III tal-Konvenzjoni, l-Appendiċi I tal-Konvenzjoni għandu jelenka l-ispeċijiet migratorji fil-periklu u li għalihom il-Partijiet li huma Stati ta’ Medda tal-ispeċijiet ikkonċernati għandhom jagħmlu ħilithom biex jieħdu diversi miżuri ta’ konservazzjoni u għandhom jipprojbixxu t-teħid ta’ annimali li jappartjenu għal tali speċijiet.

               L-Artikolu IV tal-Konvenzjoni jistipula li l-Appendiċi II għandu jelenka l-ispeċijiet migratorji li għandhom status ta’ konservazzjoni mhux favorevoli u li jeħtieġu ftehimiet internazzjonali għall-konservazzjoni u għall-ġestjoni tagħhom, kif ukoll dawk li għandhom status ta’ konservazzjoni li jkun jibbenefika b’mod sinifikanti mill-kooperazzjoni internazzjonali li tista’ tinkiseb permezz ta’ ftehim internazzjonali.  Skont kif jirrikjedu ċ-ċirkostanzi, speċi migratorja tista’ tiġi elenkata kemm fl-Appendiċi I kif ukoll fl-Appendiċi II.

               F’konformità mal-Artikolu XI tal-Konvenzjoni, kwalunkwe Parti tista’ tressaq proposti għal emenda.  Emenda tal-Appendiċijiet tidħol fis-seħħ għall-Partijiet kollha disgħin jum wara l-laqgħa tal-Konferenza tal-Partijiet li fiha tiġi adottata, għajr għal dawk il-Partijiet li jesprimu xi riżerva.

               F’konformità mal-Artikolu XI tal-Konvenzjoni, riżerva għal emenda tista’ tiġi rtirata b’notifika bil-miktub lid-Depożitarju u wara dan, l-emenda għandha tidħol fis-seħħ għal dik il-Parti disgħin jum wara li tkun ġiet irtirata r-riżerva.

               3.Pożizzjoni li trid tittieħed f’isem l-Unjoni

               Fir-rigward tat-tlettax-il laqgħa tal-Konferenza tal-Partijiet tal-Konvenzjoni, u f’konformità mad-Deċiżjoni tal-Kunsill 2019/1581 tas-16 ta’ Settembru 2019, l-Unjoni pproponiet li temenda l-Konvenzjoni kif ġej:

                (a)
                     emenda tal-Appendiċi I tal-Konvenzjoni biex tiġi inkluża l-ispeċi Tetrax tetrax;

               (b)
                     emendi tal-Appendiċi II tal-Konvenzjoni biex jiġu inklużi l-ispeċijiet Tetrax tetrax, Galeorhinus galeus u Sphyrna zygaena.

               Partijiet oħra għall-Konvenzjoni ppreżentaw proposti biex jemendaw l-Appendiċi I biex jinkludi l-ispeċijiet li ġejjin: Elephas maximus indicus, Panthera onca, Ardeotis nigriceps, Houbaropsis bengalensis bengalensis, Diomedea antipodensis, u Carcharhinus longimanus.

               Partijiet oħra għall-Konvenzjoni ppreżentaw proposti biex jemendaw l-Appendiċi II biex dan jinkludi l-ispeċijiet li ġejjin: Panthera onca , Ovis vignei  u Sphyrna zygaena (popolazzjoni reġjonali li tinsab tul iż-Żoni Ekonomiċi Esklussivi tal-Brażil, l-Urugwaj, l-Arġentina u fl-ilmijiet internazzjonali li jmissu magħhom).

               Għalhekk jeħtieġ li l-Kunsill jieħu Deċiżjoni bil-għan li tiġi stabbilita l-pożizzjoni li trid tiġi adottata f’isem l-Unjoni fil-kuntest tat-tlettax-il laqgħa tal-Konferenza tal-Partijiet rigward il-proposti kollha mressqa għall-emendi.

               Fil-prinċipju, jenħtieġ li l-Unjoni tappoġġa l-proposti kollha għaliex huma bbażati fuq ix-xjenza, konformi mal-leġiżlazzjoni tal-Unjoni u mal-impenn tal-Unjoni fil-kooperazzjoni internazzjonali għall-protezzjoni tal-bijodiversità, inkluż il-konsiderazzjoni ta’ kif isir l-aħjar użu mill-informazzjoni xjentifika li tikkonċerna kemm il-karatteristiċi bijoloġiċi kif ukoll il-punti ta’ referenza bijoloġiċi tas-sajd.

               Iż-żieda ta’ dawn l-ispeċijiet fl-Appendiċi I jew II tal-Konvenzjoni, kif propost, ma tkun teħtieġ l-ebda bidla fil-liġi tal-Unjoni.

               Rigward il-Panthera onca, li fl-Unjoni Ewropea hija preżenti biss fil-Guyana Franċiża, fejn il-leġiżlazzjoni tal-UE dwar in-natura ma tapplikax, il-kaċċa tagħha hija pprojbita permezz ta’ ordni li tiddefinixxi kwota żero b’reġimi derogatorji għal utenti tradizzjonali ta’ sussistenza u ċirkostanzi straordinarji koperti bl-Artikolu III(5)(c) u (d) tal-Konvenzjoni.

               Fil-każ tal-proposta li tiġi inkluża l-popolazzjoni reġjonali ta’ Sphyrna zygaena li tinsab tul iż-Żoni Ekonomiċi Esklussivi tal-Brażil, l-Urugwaj, l-Arġentina u fl-ilmijiet internazzjonali li jmissu magħhom fl-Appendiċi II, peress li din il-proposta essenzjalment tikkoinċidi mal-proposta tal-Unjoni li tiġi inkluża l-popolazzjoni globali kollha ta’ din l-ispeċi fl-Appendiċi II, jenħtieġ li tiġi appoġġata l-proposta tal-Unjoni  aktar milli l-proposta ppreżentata mill-parti l-oħra.  Il-proposti l-oħra kollha jenħtieġ li jiġu appoġġati mingħajr kundizzjonijiet.

               Barra minn hekk, fir-rigward tad-deċiżjoni meħuda fit-tmien laqgħa tal-Konferenza tal-Partijiet biex is-Cetorhinus maximus tiġi inkluża fl-Appendiċi I tal-Konvenzjoni, ir-riżerva eżistenti tal-Unjoni
                  2
                fir-rigward tal-inklużjoni tas-Cetorhinus maximus fl-Appendiċi I jenħtieġ li tiġi rtirata minħabba li l-liġi tal-Unjoni issa tissodisfa l-obbligi tal-Konvenzjoni fir-rigward tal-protezzjoni ta’ din l-ispeċi mill-Istati ta’ Medda bħala riżultat tal-inklużjoni tagħha fl-Appendiċi I.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi Deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregola l-korp inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għall-każ preżenti

               Il-Konferenza tal-Partijiet hija korp imwaqqaf bi ftehim, jiġifieri l-Konvenzjoni dwar il-konservazzjoni tal-ispeċji migratorji tal-annimali selvaġġi.

               L-atti li l-Konferenza tal-Partijiet qed tintalab tadotta jikkostitwixxu atti li jkollhom effetti legali. L-atti previsti se jkunu vinkolanti skont id-dritt internazzjonali f’konformità mal-Artikolu XI tal-Konvenzjoni dwar il-konservazzjoni tal-ispeċji migratorji tal-annimali selvaġġi.

               L-atti previsti ma jissupplimentawx jew ma jemendawx il-qafas istituzzjonali tal-Konvenzjoni.

               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed Deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv u l-kontenut ewlenin tal-att previst huma marbuta mal-ambjent.

               Għaldaqstant, il-bażi ġuridika sostantiva tad-deċiżjoni proposta hi l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Billi l-atti tal-Konferenza tal-Partijiet se jemendaw l-Appendiċi I u II tal-Konvenzjoni dwar il-konservazzjoni tal-ispeċji migratorji tal-annimali selvaġġi, jixraq li dawn jiġu ppubblikati f’Il-Ġurnal Uffiċjali tal-Unjoni Ewropea wara li jiġu adottati.

               2020/0005 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fit-tlettax-il laqgħa tal-Konferenza tal-Partijiet għall-Konvenzjoni dwar il-konservazzjoni tal-ispeċji migratorji tal-annimali selvaġġi (CMS) fir-rigward ta’ proposti minn diversi partijiet biex jiġu emendati l-Appendiċi ta’ dik il-Konvenzjoni, u dwar l-irtirar ta’ riżerva notifikata lil dik il-Konvenzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni dwar il-konservazzjoni tal-ispeċji migratorji tal-annimali selvaġġi (“il-Konvenzjoni”) ġiet konkluża mill-Unjoni bid-Deċiżjoni tal-Kunsill 82/461/KEE tal-24 ta’ Ġunju 1982
                  4
                u daħlet fis-seħħ fl-1 ta’ Novembru 1983.

               (2)Skont l-Artikolu XI tal-Konvenzjoni, il-Konferenza tal-Partijiet tista’ tadotta deċiżjoni biex jiġu emendati l-Appendiċijiet tal-Konvenzjoni.

               (3)Il-Konferenza tal-Partijiet, waqt it-tlettax-il laqgħa tagħha mill-15 sat-22 ta’ Frar 2020, se tadotta deċiżjonijiet biex l-Appendiċijiet tal-Konvenzjoni jiġu emendati.

               (4)Jixraq li tiġi stabbilita l-pożizzjoni li trid tittieħed f’isem l-Unjoni fil-Konferenza tal-Partijiet, billi d-deċiżjonijiet se jkunu vinkolanti fuq l-Unjoni.

               (5)L-Unjoni ppreżentat proposti għall-inklużjoni tal-ispeċijiet, Galeorhinus galeus, Tetrax tetrax u Sphyrna zygaena fl-Appendiċi II tal-Konvenzjoni u tal-ispeċi Tetrax tetrax fl-Appendiċi I tal-Konvenzjoni, li l-ebda waħda minnhom ma tkun teħtieġ bidla fil-liġi tal-UE.

               (6)Partijiet oħrajn ippreżentaw proposti rigward l-inklużjoni ta’ Elephas maximus indicus, Panthera onca, Ardeotis nigriceps, Houbaropsis bengalensis bengalensis, Diomedea antipodensis, u Carcharhinus longimanus fl-Appendiċi I u rigward l-inklużjoni ta’  Panthera onca, Ovis vignei, u Sphyrna zygaena (popolazzjoni reġjonali li tinsab tul iż-Żoni Ekonomiċi Esklussivi tal-Brażil, l-Urugwaj, l-Arġentina u fl-ilmijiet internazzjonali li jmissu magħhom) mal-Appendiċi II.

               (7)Jenħtieġ li l-Unjoni tappoġġa l-proposta tagħha stess biex tinkludi l-popolazzjoni globali tas-Sphyrna zygaena fl-Appendiċi II tal-Konvenzjoni, bi preferenza għall-proposta ppreżentata minn parti oħra biex tinkludi biss il-popolazzjoni reġjonali li tinsab tul iż-Żoni Ekonomiċi Esklussivi tal-Brażil, l-Urugwaj, l-Arġentina u fl-ilmijiet internazzjonali li jmissu magħhom.

               (8)Jenħtieġ li l-Unjoni tappoġġa dawn il-proposti minħabba li huma bbażati fuq ix-xjenza, f’konformità mal-impenn tal-Unjoni favur il-kooperazzjoni internazzjonali għall-protezzjoni tal-bijodiversità f’konformità mal-Artikolu 5 tal-Konvenzjoni tan-NU dwar id-Diversità Bijoloġika u d-deċiżjonijiet meħuda fil-Konferenza tal-Partijiet skont dik il-Konvenzjoni.

               (9)L-UE mhijiex stat ta’ medda għall-ispeċijiet Elephas maximus indicus, Ardeotis nigriceps, u Houbaropsis bengalensis bengalensis u għalhekk iż-żieda ta’ dawn l-ispeċijiet fl-Appendiċi I tal-Konvenzjoni ma tkun teħtieġ l-ebda bidla fil-liġi tal-Unjoni.

               (10)L-UE mhijiex stat ta’ medda għall-ispeċi Ovis vignei u għalhekk iż-żieda ta’ din l-ispeċi fl-Appendiċi II tal-Konvenzjoni ma tkun teħtieġ l-ebda bidla fil-liġi tal-Unjoni.

               (11)L-ispeċi Panthera onca sseħħ fl-UE fil-Guyana Franċiża biss, li taqa’ ’l barra mill-kamp ta’ applikazzjoni tad-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa
                  5
               , li tapplika biss għat-territorju Ewropew tal-Istati Membri li għalihom japplika t-Trattat.  Il-protezzjoni tal-ispeċijiet fil-Guyana Franċiża, inkluż tal-Panthera onca hija għalhekk żgurata bis-saħħa tal-leġiżlazzjoni nazzjonali.  Għalhekk iż-żieda ta’ din l-ispeċi fl-Appendiċi I tal-Konvenzjoni, ma tkun teħtieġ l-ebda bidla fil-liġi tal-Unjoni;

               (12)L-ispeċi tal-għasfur Diomedea antipodensis ma tinsabx fl-Unjoni. Il-Politika Komuni tas-Sajd tal-Unjoni u r-regolamentazzjoni tas-sajd mill-organizzazzjonijiet reġjonali tal-ġestjoni tas-sajd rilevanti joffru l-istrumenti xierqa biex l-Unjoni tikkontribwixxi għall-ġestjoni tal-protezzjoni tagħha, u għalhekk iż-żieda ta’ din l-ispeċi fl-Appendiċi I tal-Konvenzjoni, ma tkun teħtieġ l-ebda bidla fil-liġi tal-UE.

               (13)Il-Politika Komuni tas-Sajd tal-Unjoni u r-regolamentazzjoni tas-sajd mill-organizzazzjonijiet reġjonali tal-ġestjoni tas-sajd rilevanti joffru l-istrumenti xierqa biex l-UE tikkontribwixxi għall-ġestjoni tal-protezzjoni tal-ispeċi tal-ħut Carcharhinus longimanus.  Barra minn hekk, is-sajd u ż-żamma ta’ din l-ispeċi huma pprojbiti skont ir-Regolament tal-Kunsill 2019/124.  Għalhekk iż-żieda ta’ din l-ispeċi fl-Appendiċi I tal-Konvenzjoni, ma tkun teħtieġ l-ebda bidla fil-liġi tal-Unjoni;

               (14)Is-sajd u ż-żamma tal-ispeċi Cetorhinus maximus, li hija inkluża fl-Appendiċi I tal-Konvenzjoni iżda li fir-rigward tagħha attwalment l-inklużjoni tal-Unjoni għandha riżerva fis-seħħ, huma pprojbiti skont ir-Regolament tal-Kunsill 2019/124.  Għalhekk l-irtirar ta’ din ir-riżerva ma jkun jeħtieġ l-ebda bidla fil-liġi tal-UE.

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fit-tlettax-il laqgħa tal-Konferenza tal-Partijiet għandha tkun li ġejja:

               (1)li tiġi appoġġata ż-żieda fl-Appendiċi I ta’ dawn l-ispeċijiet li ġejjin:

               (1)Tetrax tetrax

               (2)Elephas maximus indicus

               (3)Panthera onca

               (4)Ardeotis nigriceps

               (5)Houbaropsis bengalensis bengalensis

               (6)Diomedea antipodensis

               (7)Carcharhinus longimanus

               (2)li tiġi appoġġata ż-żieda fl-Appendiċi II tal-ispeċijiet li ġejjin:

               (1)Tetrax tetrax

               (2)Galeorhinus galeus

               (3)Sphyrna zygaena (popolazzjoni globali)

               (4)Panthera onca

               (5)Ovis vignei

               Artikolu 2

               Il-Kummissjoni, f’isem l-Unjoni, għandha tikkomunika lid-Depożitarju l-irtirar tar-riżerva tagħha rigward l-inklużjoni tas-Cetorhinus maximus fl-Appendiċi I tal-Konvenzjoni.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 82/461/KEE tal-24 ta’ Ġunju 1982 li tirrigwarda l-konklużjoni tal-Konvenzjoni dwar il-konservazzjoni tal-ispeċji migratorji tal-annimali selvaġġi, ĠU L 210, 24.6.1982, p. 10.

                     (2)

                        Stabbilita fl-2006 abbażi tad-Deċiżjoni tal-Kunsill tal-21 ta’ Frar 2006 rigward l-emenda tal-Appendiċi I għall-Konvenzjoni dwar il-konservazzjoni ta’ speċi migratorji ta’ annimali selvaġġi, adottata fit-tmien laqgħa tal-Konferenza tal-partijiet, għaż-żieda ta’ Cetorhinus maximus.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs il-Kunsill, C-399/12, ECLI:EU:C:2014:2258, il-paragrafi 61 sa 64.

                     (4)

                        ĠU L 210, 19.7.1982, p. 10.

                     (5)

                        ĠU L 206, 22.7.1992, p. 7.


               IL-KUMMISSJONI EWROPEA
            Brussell, 17.1.2020
            COM(2020) 17 final
            2020/0007(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tiġi adottata, f’isem l-Unjoni Ewropea, fit-tlieta u sittin sessjoni tal-Kummissjoni dwar id-Drogi Narkotiċi rigward iż-żieda mal-lista tas-sustanzi fit-Tabella I tal-Konvenzjoni tan-Nazzjonijiet Uniti kontra t-Traffiku Illeċitu tad-Drogi Narkotiċi u s-Sustanzi Psikotropiċi

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kummissjoni dwar id-Drogi Narkotiċi (CND) b’rabta mal-adozzjoni prevista ta’ bidliet fit-Tabelli tal-Konvenzjoni tal-1988 tan-Nazzjonijiet Uniti (NU) kontra t-Traffiku Illeċitu tad-Drogi Narkotiċi u s-Sustanzi Psikotropiċi abbażi ta’ rakkomandazzjonijiet tal-Bord Internazzjonali għall-Kontroll tan-Narkotiċi (INCB).

               2.Kuntest tal-proposta

               2.1.Il-Konvenzjoni tal-1988 tan-Nazzjonijiet Uniti (NU) kontra t-Traffikar Illeċitu tad-Drogi Narkotiċi u s-Sustanzi Psikotropiċi

               Il-Konvenzjoni tal-1988 tan-Nazzjonijiet Uniti (NU) kontra t-Traffikar Illeċitu tad-Drogi Narkotiċi u s-Sustanzi Psikotropiċi (“il-Konvenzjoni”) għandha l-għan li tippromwovi l-koperazzjoni bejn il-Partijiet biex ikunu jistgħu jindirizzaw b’mod aktar effettiv l-aspetti differenti tat-traffiku illeċitu tad-drogi narkotiċi u tas-sustanzi psikotropiċi li għandhom dimensjoni internazzjonali. Fit-twettiq tal-obbligi tagħhom skont il-Konvenzjoni, il-Partijiet jieħdu l-miżuri meħtieġa, inkluż miżuri leġiżlattivi u amministrattivi, f’konformità mad-dispożizzjonijiet fundamentali tas-sistemi leġiżlattivi domestiċi rispettivi tagħhom. Il-Konvenzjoni daħlet fis-seħħ fil-11 ta’ Novembru 1990. L-UE
                  1
                u l-Istati Membri tagħha huma partijiet għall-Konvenzjoni.

               2.2.Il-Kummissjoni dwar id-Drogi Narkotiċi (CND)

               Is-CND hi kummissjoni tal-Kunsill Ekonomiku u Soċjali tan-Nazzjonijiet Uniti (ECOSOC) u l-funzjonijiet u s-setgħat tagħha huma stabbiliti, fost l-oħrajn, fil-Konvenzjoni. Din magħmula minn 53 Stat Membru tan-Nazzjonijiet Uniti, ilkoll eletti mill-ECOSOC. Bħalissa hemm 13-il Stat Membru
                  2
                li huma membri tas-CND bid-dritt tal-vot. L-Unjoni għandha status ta’ osservatur fis-CND.

               Is-CND, filwaqt li tqis il-kummenti li ressqu l-Partijiet u l-kummenti u r-rakkomandazzjonijiet tal-INCB, li l-valutazzjoni tagħhom għandha tkun determinanti dwar kwistjonijiet xjentifiċi, u filwaqt li tqis kif xieraq kull fattur rilevanti ieħor, tista’ tiddeċiedi b’maġġoranza ta’ żewġ terzi tal-membri tagħha biex iżżid sustanza fit-Tabelli tal-Konvenzjoni.

               2.3.L-att previst tal-Kummissjoni dwar id-Drogi Narkotiċi (CND)

               Bejn it-2 u s-6 ta’ Marzu 2020, waqt it-tlieta u sittin sessjoni tagħha, is-CND trid tadotta deċiżjoni ta’ skedar dwar iż-żieda ta’ sustanza waħda fit-Tabelli tal-Konvenzjoni (“l-att previst”), jiġifieri l-metil alfa-fenilaċetoaċetat (MAPA).

               L-att previst għandu l-għan li jżid il-metil alfa-fenilaċetoaċetat (MAPA) mal-lista ta’ sustanzi skedati fit-Tabelli tal-Konvenzjoni ħalli jkun jeħtieġ li l-pajjiżi jimplimentaw miżuri li jikkontrollaw u jimmonitorjaw il-kummerċ leġittimu tal-metil alfa-fenilaċetoaċetat (MAPA) bħala mod essenzjali biex tiġi evitata d-devjazzjoni tagħhom.

               Skont il-Konvenzjoni, id-deċiżjonijiet tas-CND isiru vinkolanti, sakemm Parti ma tkunx ippreżentat id-deċiżjoni għal rieżami lill-ECOSOC sal-limiti taż-żmien applikabbli
                  3
               . Id-deċiżjonijiet tal-ECOSOC dwar din il-kwistjoni jkunu finali. L-atti previsti se jsiru vinkolanti għall-Partijiet skont l-Artikolu 12 tal-Konvenzjoni, li  fil-partijiet rilevanti tiegħu jipprovdi kif ġej:

               “Kwalunkwe deċiżjoni tal-Kummissjoni meħuda skont dan l-Artikolu għandha tiġi kkomunikata mis-Segretarju Ġenerali tal-Istati kollha u entitajiet oħra li huma, jew li huma intitolati li jsiru, Partijiet għal din il-Konvenzjoni, u għall-Bord. Tali deċiżjoni għandha ssir effettiva għalkollox għal kull Parti, mija u tmenin jum wara d-data ta’ tali komunikazzjoni.

               Id-deċiżjonijiet tal-Kummissjoni meħuda skont dan l-Artikolu għandhom ikunu soġġetti għal rieżami mill-Kunsill fuq talba ta’ kwalunkwe Parti ppreżentata fi żmien mija u tmenin jum wara d-data tan-notifika tad-deċiżjoni. It-talba għal rieżami għandha tintbagħat lis-Segretarju Ġenerali, flimkien mal-informazzjoni rilevanti kollha li fuqha hija bbażata t-talba għal rieżami.

               Is-Segretarju Ġenerali għandu jibgħat kopji tat-talba għal rieżami u l-informazzjoni rilevanti lill-Kummissjoni, lill-Bord u lill-Partijiet kollha, u jistedinhom jibagħtu l-kummenti tagħhom fi żmien disgħin jum. Il-kummenti kollha rċevuti għandhom jiġu sottomessi lill-Kunsill għall-konsiderazzjoni.

               Il-Kunsill jista’ jikkonferma jew ireġġa’ lura d-deċiżjoni tal-Kummissjoni. In-notifika tad-deċiżjoni tal-Kunsill għandha tintbagħat lill-Istati kollha u lil entitajiet oħra li huma, jew li huma intitolati li jsiru, Partijiet għal din il-Konvenzjoni, għall-Kummissjoni u għall-Bord.

               3.Pożizzjoni li trid tittieħed f’isem l-Unjoni

               Fil-15 ta’ Novembru 2019, il-Kummissjoni ġiet infurmata li l-INCB jirrakkomanda li tiżdied sustanza waħda, jiġifieri l-metil alfa-fenilaċetoaċetat (MAPA) fit-Tabella I tal-Konvenzjoni.

               Skont il-valutazzjoni tal-INCB, il-metil alfa-fenilaċetoaċetat (MAPA) ħafna drabi jintuża fil-manifattura illeċita tal-amfetamina u l-metamfetamina. Hemm evidenza li l-volum u l-firxa tal-manifattura illeċita ta’ dawn id-drogi narkotiċi u s-sustanzi psikotropiċi joħolqu problemi serji tas-saħħa pubblika jew soċjali, u din tiġġustifika li dawn is-sustanzi jkollhom kontroll internazzjonali. Barra minn hekk, ma hemm l-ebda użu leġittimu magħruf tal-metil alfa-fenilaċetoaċetat (MAPA) għajr f’ammonti żgħar għar-riċerka, l-iżvilupp u l-analiżi fil-laboratorju.

               Il-manifattura illegali tal-amfetamina u tal-metamfetamina hi problema serja fl-Unjoni. Dawn id-drogi narkotiċi u s-sustanzi psikotropiċi manifatturati illegalment jikkawżaw problemi sinifikanti tas-saħħa pubblika u soċjali fl-Unjoni. Barra minn hekk, gruppi tal-kriminalità organizzata fl-Unjoni qed jesportaw illegalment dawn id-drogi narkotiċi u s-sustanzi psikotropiċi lejn il-pajjiżi terzi.

               Jenħtieġ jiġi nnutat li l-Kummissjoni bħalissa tinsab, fl-istess waqt, għaddejja bil-proċess ta’ tħejjija ta’ Regolament Delegat li jżid għadd ta’ sustanzi, fosthom il-metil alfa-fenilaċetoaċetat (MAPA), fl-Anness 1 tar-Regolament (KE) Nru 273/2004 tal-Parlament Ewropew u tal-Kunsill tal-11 ta’ Frar 2004 dwar prekursuri tad-droga u fl-Anness tar-Regolament tal-Kunsill (KE) Nru 111/2005 tat-22 ta’ Diċembru 2004 li jistabbilixxi regoli għall-monitoraġġ tal-kummerċ bejn l-Unjoni u pajjiżi terzi fi prekursuri tad-droga wara diskussjonijiet fil-Grupp ta’ Esperti tal-UE dwar il-Prekursuri tad-Droga f’Mejju 2019.
                  4

               Għalhekk jenħtieġ li l-Istati Membri tal-Unjoni jesprimu l-pożizzjoni fis-CND favur iż-żieda tal-metil alfa-fenilaċetoaċetat (MAPA) fit-Tabella I tal-Konvenzjoni.

               Bidliet fit-Tabelli tal-Konvenzjoni jkollhom riperkussjonijiet diretti fil-kamp ta’ applikazzjoni tad-dritt tal-Unjoni fil-qasam tal-kontroll tal-prekursuri tad-droga għax is-sustanzi miżjuda fit-Tabelli tal-Konvenzjoni jridu jiġu inkorporati fid-dritt tal-Unjoni. Il-Kummissjoni ngħatat is-setgħa li tadotta atti delegati biex dan jiġi żgurat.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament minn jekk l-Unjoni tkunx membru tal-korp jew parti għall-ftehim
                  5
               .

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  6
               .

               4.1.2.Applikazzjoni għal dan il-każ

               Il-Kummissjoni dwar id-Drogi Narkotiċi (CND) hi korp stabbilit minn ftehim, jiġifieri l-Konvenzjoni tan-Nazzjonijiet Uniti kontra t-Traffiku Illeċitu tad-Drogi Narkotiċi u s-Sustanzi Psikotropiċi.

               L-att li l-Kummissjoni dwar id-Drogi Narkotiċi (CND) qed tintalab tadotta, jikkostitwixxi att b’effetti legali. L-att previst ikun vinkolanti skont id-dritt internazzjonali f’konformità mal-Artikolu 12 tal-Konvenzjoni tan-Nazzjonijiet Uniti kontra t-Traffikar Illeċitu tad-Drogi Narkotiċi u s-Sustanzi Psikotropiċi. L-att previst għandu effetti legali u jista’ jinfluwenza b’mod deċiżiv il-kontenut tal-leġiżlazzjoni tal-UE, jiġifieri: Ir-Regolament tal-Kunsill (KE) Nru 111/2005 tat-22 ta’ Diċembru 2004 li jistabbilixxi regoli għall-monitoraġġ ta’ kummerċ fil-prekursuri ta’ drogi bejn l-Unjoni u pajjiżi terzi, u r-Regolament (KE) Nru 273/2004 tal-Parlament Ewropew u tal-Kunsill tal-11 ta’ Frar 2004 dwar prekursuri tad-droga. Dan hu għaliex il-bidliet fit-Tabelli tal-Konvenzjoni jkollhom riperkussjonijiet diretti fil-kamp ta’ applikazzjoni tad-dritt tal-Unjoni fil-qasam tal-kontroll tal-prekursuri tad-droga għax is-sustanzi miżjuda fit-Tabelli tal-Konvenzjoni jridu jiġu inkorporati fid-dritt tal-Unjoni.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għalhekk, il-bażi ġuridika sostantiva tad-deċiżjoni proposta hi l-Artikolu°207 tat-Trattat dwar il-Funzjonament tal-Unjoni Ewropea.

               4.3.Konklużjoni

               Il-bażi ġuridika tad-deċiżjoni proposta jenħtieġ tkun l-Artikolu 207, flimkien mal-Artikolu 218(9) tat-TFUE.

               5.Pubblikazzjoni tal-att previst

               Billi l-att tal-Kummissjoni dwar id-Drogi Narkotiċi se jemenda t-Tabelli tal-Konvenzjoni tan-Nazzjonijiet Uniti kontra t-Traffiku Illeċitu tad-Drogi Narkotiċi u s-Sustanzi Psikotropiċi, jixraq li wara l-adozzjoni tiegħu, dan jiġi ppubblikat f’Il-Ġurnal Uffiċjali tal-Unjoni Ewropea.

               2020/0007 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tiġi adottata, f’isem l-Unjoni Ewropea, fit-tlieta u sittin sessjoni tal-Kummissjoni dwar id-Drogi Narkotiċi rigward iż-żieda mal-lista tas-sustanzi fit-Tabella I tal-Konvenzjoni tan-Nazzjonijiet Uniti kontra t-Traffiku Illeċitu tad-Drogi Narkotiċi u s-Sustanzi Psikotropiċi

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni tan-Nazzjonijiet Uniti tal-1988 kontra t-Traffikar Illeċitu tad-Drogi Narkotiċi u s-Sustanzi Psikotropiċi (“il-Konvenzjoni”) daħlet fis-seħħ fil-11 ta’ Novembru 1990 u ġiet konkluża f’isem il-Komunità Ekonomika Ewropea bid-Deċiżjoni tal-Kunsill 90/611/KEE
                  7
               .

               (2)Skont l-Artikolu 12(2) sa (7) tal-Konvenzjoni, jistgħu jiżdiedu sustanzi fit-Tabelli tal-Konvenzjoni li jelenkaw il-prekursuri tad-droga.

               (3)Jenħtieġ li waqt it-tlieta u sittin sessjoni tagħha mit-2 sas-6 ta’ Marzu 2020 fi Vjenna, il-Kummissjoni dwar id-Drogi Narkotiċi tieħu deċiżjoni dwar iż-żieda ta’ sustanza ġdida waħda fit-Tabelli tal-Konvenzjoni.

               (4)Jixraq li tiġi stabbilita l-pożizzjoni li trid tittieħed f’isem l-Unjoni fil-Kummissjoni dwar id-Drogi Narkotiċi għax id-deċiżjoni tkun vinkolanti għall-Unjoni u tista’ tinfluwenza b’mod deċiżiv il-kontenut tad-dritt tal-Unjoni, jiġifieri r-Regolament tal-Kunsill (KE) Nru 111/2005 tat-22 ta’ Diċembru 2004 li jistabbilixxi regoli għall-monitoraġġ tal-kummerċ fil-prekursuri tad-droga bejn l-Unjoni u pajjiżi terzi
                  8
                u r-Regolament (KE) Nru 273/2004 tal-Parlament Ewropew u tal-Kunsill tal-11 ta’ Frar 2004 dwar il-prekursuri tad-droga
                  9
               .

               (5)Skont il-valutazzjoni tal-Bord Internazzjonali għall-Kontroll tan-Narkotiċi (INCB), il-metil alfa-fenilaċetoaċetat (MAPA) jintuża ħafna drabi fil-manifattura illeċita tal-amfetamina u tal-metamfetamina. Hemm evidenza li l-volum u l-firxa tal-manifattura illeċita ta’ dawn id-drogi narkotiċi u s-sustanzi psikotropiċi joħolqu problemi serji tas-saħħa pubblika jew soċjali, u din tiġġustifika li dawn is-sustanzi jkollhom kontroll internazzjonali. Il-manifattura illegali tal-amfetamina u tal-metamfetamina jikkawżaw problemi sinifikanti tas-saħħa pubblika u soċjali fl-Unjoni. Kulma jmur qed dejjem jiżdiedu l-ammonti u l-frekwenza tal-inċidenti relatati mat-traffikar tal-metil alfa-fenilaċetoaċetat (MAPA), u l-gruppi tal-kriminalità organizzata fl-Unjoni qed jesportaw ukoll illegalment l-amfetamina u l-metamfetamina lejn il-pajjiżi terzi.

               (6)Il-pożizzjoni tal-Unjoni trid tiġi espressa mill-Istati Membri tal-Unjoni li huma membri tal-Kummissjoni dwar id-Drogi Narkotiċi.

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fit-tlieta u sittin sessjoni tal-Kummissjoni dwar id-Drogi Narkotiċi għandha tkun kif ġej:

               - il-metil alfa-fenilaċetoaċetat (MAPA) trid tiġi inkluża fit-Tabella I tal-Konvenzjoni

               Artikolu 2

               Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Kummissjoni dwar id-Drogi Narkotiċi.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     F’isem il-Kunsill

                     Il-President

                     (1)

                        Id-Deċiżjoni tal-Kunsill tat-22 ta’ Ottubru 1990 li tikkonċerna l-konklużjoni, f’isem il-Komunità Ekonomika Ewropea, tal-Konvenzjoni tan-Nazzjonijiet Uniti kontra t-Traffikar Illeċitu tad-Drogi Narkotiċi u s-Sustanzi Psikotropiċi (ĠU L 326 of 24/11/1990, p. 56).

                     (2)

                        L-Awstrija, il-Belġju, il-Kroazja, ir-Repubblika Ċeka, Franza, il-Ġermanja, l-Ungerija, l-Italja, in-Netherlands, il-Polonja, Spanja, l-Iżvezja u r-Renju Unit. Is-sħubija tar-Renju Unit fl-UE hi soġġetta għal tibdil minħabba t-talba tar-Renju Unit biex jirtira mis-sħubija fl-UE.

                     (3)

                        L-Artikolu 12(7) tal-Konvenzjoni tal-1988 tan-Nazzjonijiet Uniti.

                     (4)

                        Ir-Regolament tal-Kunsill (KE) Nru 111/2005 tat-22 ta’ Diċembru 2004 li jistabbilixxi regoli għall-monitoraġġ ta’ kummerċ fil-prekursuri ta’ drogi bejn l-Unjoni u pajjiżi terzi (ĠU L 22, 26.1.2005, p. 1), u r-Regolament (KE) Nru 273/2004 tal-Parlament Ewropew u l-Kunsill tal-11 ta’ Frar 2004 dwar prekursuri tad-droga (ĠU L 47, 18.2.2004, p. 1).

                     (5)

                        Il-paragrafu 64 tas-Sentenza tal-Qorti tal-Ġustizzja tas-7 ta’ Ottubru 2014 fil-kawża C-399/12 Il-Ġermanja vs Il-Kunsill, ECLI:EU:C:2014:2258.

                     (6)

                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-kawża C-399/12, Il-Ġermanja vs Il-Kunsill, ECLI:EU:C:2014:2258.

                     (7)

                        ĠU L 326, 24.11.1990, p. 56.

                     (8)

                        ĠU L 22, 26.1.2005, p. 1.

                     (9)

                        ĠU L 47, 18.2.2004, p. 1.


               IL-KUMMISSJONI EWROPEA
            Brussell, 17.1.2020
            COM(2020) 28 final
            2020/0012(NLE)
            Proposta għal
            DEĊIŻJONI TAL-KUNSILL
            li temenda d-Deċiżjoni (UE) 2019/274 dwar l-iffirmar, f’isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika
            (Test b’rilevanza għaż-ŻEE)

               MEMORANDUM TA’ SPJEGAZZJONI

                  Fid-29 ta’ Marzu 2017, ir-Renju Unit innotifika lill-Kunsill Ewropew skont l-Artikolu 50 tat-Trattat dwar l-Unjoni Ewropea (TUE) dwar l-intenzjoni tiegħu li jitlaq mill-Unjoni Ewropea u mill-Komunità Ewropea tal-Enerġija Atomika. F’konformità ma’ dik id-dispożizzjoni, l-Unjoni Ewropea nnegozjat mar-Renju Unit ftehim li jistabbilixxi l-arranġamenti għall-ħruġ tiegħu (minn hawn ’il quddiem “il-Ftehim dwar il-Ħruġ”), li jikkunsidra l-qafas għar-relazzjoni futura tiegħu mal-Unjoni.

                  Fil-11 ta’ Jannar 2019, il-Kunsill adotta d-Deċiżjoni (UE) 2019/274 li tawtorizza l-iffirmar tal-Ftehim dwar il-Ħruġ
                     1
                  u ttrażmetta l-abbozz tad-Deċiżjoni tal-Kunsill dwar il-konklużjoni tal-Ftehim dwar il-Ħruġ lill-Parlament Ewropew għall-kunsens tiegħu.

               Madankollu, il-Gvern tar-Renju Unit ma kisibx l-appoġġ meħtieġ mill-Parlament tiegħu biex jipproċedi bl-iffirmar u r-ratifika tal-Ftehim dwar il-Ħruġ u talab lill-Kunsill Ewropew sabiex jestendi l-perjodu li jsir provvediment għalih fl-Artikolu 50(3) TUE. Il-Kunsill Ewropew ikkonċeda inizjalment estensjoni sat-12 ta’ April 2019
                  2
               . Dan il-perjodu kompla ġie estiż sal-31 ta’ Ottubru 2019
                  3
                u mbagħad sal-31 ta’ Jannar 2020
                  4

               It-tielet paragrafu tal-Artikolu 185 tal-Ftehim dwar il-Ħruġ jipprovdi li, meta ssir in-notifika bil-miktub li tkun lestiet il-proċeduri interni neċessarji tagħha, l-Unjoni, fir-rigward ta’ kwalunkwe Stat Membru li jkun qajjem raġunijiet marbuta mal-prinċipji fundamentali tad-dritt nazzjonali ta’ dak l-Istat Membru, tkun tista’ tiddikjara li, matul il-perjodu ta’ tranżizzjoni, b’żieda mar-raġunijiet ta’ non-eżekuzzjoni ta’ xi mandat ta’ arrest Ewropew kif isir referenza għalih fid-Deċiżjoni Kwadru tal-Kunsill 2002/584/ĠAI
                  5
               , l-awtoritajiet ġudizzjarji ta’ eżekuzzjoni ta’ dak l-Istat Membru jkunu jistgħu jirrifjutaw li jikkonsenjaw ċittadini minn tagħhom lir-Renju Unit skont xi Mandat ta’ Arrest Ewropew. L-Artikolu 4 tad-Deċiżjoni (UE) 2019/274 jipprovdi li dawk l-Istati Membri li jkollhom l-intenzjoni li jużaw il-possibbiltà pprovduta lilhom fit-tieni paragrafu tal-Artikolu 185 tal-Ftehim dwar il-Ħruġ għandhom jinfurmaw lill-Kummissjoni u lis-Segretarjat Ġenerali tal-Kunsill bl-intenzjoni tagħhom li jagħmlu dan qabel il-15 ta’ Frar 2019
                  6
               .

               Meta jitqiesu d-diversi estensjonijiet tal-perjodu skont l-Artikolu 50(3) TUE ikun xieraq li jiġi stabbilit perjodu limitat ġdid li fi ħdanu l-Istati Membri li jkollhom l-intenzjoni li jużaw dik il-possibbiltà jkun jenħtieġ li jinfurmaw b’dan lill-Kummissjoni u lis-Segretarjat Ġenerali tal-Kunsill.

                  Huwa għalhekk meħtieġ li d-Deċiżjoni (UE) 2019/274 dwar l-iffirmar tal-Ftehim dwar il-Ħruġ tiġi emendata skont dan.

               2020/0012 (NLE)

               Proposta għal

               DEĊIŻJONI TAL-KUNSILL

               li temenda d-Deċiżjoni (UE) 2019/274 dwar l-iffirmar, f’isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar l-Unjoni Ewropea, u b’mod partikolari l-Artikolu 50 tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Fil-11 ta’ Jannar 2019, il-Kunsill adotta d-Deċiżjoni (UE) 2019/274
                  7
                dwar l-iffirmar tal-Ftehim dwar il-Ħruġ.

               (2)Permezz tad-Deċiżjoni (UE) 2019/476
                  8
               , il-Kunsill Ewropew, bi qbil mar-Renju Unit, għall-ewwel estenda l-perjodu skont l-Artikolu 50(3) TUE sat-12 ta’ April 2019. Dak il-perjodu kien ġie estiż ulterjorment sal-31 ta’ Ottubru 2019 bid-Deċiżjoni tal-Kunsill Ewropew (UE) 2019/584
                  9
               , meħuda bi qbil mar-Renju Unit, u mbagħad sal-31 ta’ Jannar 2020 bid-Deċiżjoni tal-Kunsill (UE) 2019/1810
                  10
               , meħuda bi qbil mar-Renju Unit.

               (3)It-tielet paragrafu tal-Artikolu 185 tal-Ftehim dwar il-Ħruġ, kif aġġornat
                  11
               , jipprovdi li, meta ssir in-notifika bil-miktub li tkun lestiet il-proċeduri interni neċessarji tagħha, l-Unjoni, fir-rigward ta’ kwalunkwe Stat Membru li jkun qajjem raġunijiet marbuta mal-prinċipji fundamentali tad-dritt nazzjonali ta’ dak l-Istat Membru, tkun tista’ tiddikjara li, matul il-perjodu ta’ tranżizzjoni, b’żieda mar-raġunijiet ta’ non-eżekuzzjoni ta’ xi mandat ta’ arrest Ewropew kif isir referenza għalih fid-Deċiżjoni Kwadru tal-Kunsill 2002/584/ĠAI
                  12
               , l-awtoritajiet ġudizzjarji ta’ eżekuzzjoni ta’ dak l-Istat Membru jkunu jistgħu jirrifjutaw li jikkonsenjaw ċittadini minn tagħhom lir-Renju Unit skont xi Mandat ta’ Arrest Ewropew. F’konformità mal-Artikolu 4 tad-Deċiżjoni (UE) 2019/274, dawk l-Istati Membri li jkollhom l-intenzjoni li jużaw il-possibbiltà pprovduta lilhom fit-tielet paragrafu tal-Artikolu 185 tal-Ftehim dwar il-Ħruġ għandhom jinfurmaw lill-Kummissjoni u lis-Segretarjat Ġenerali tal-Kunsill bl-intenzjoni tagħhom li jagħmlu dan qabel il-15 ta’ Frar 2019.

               (4)Meta jitqiesu d-diversi estensjonijiet tal-perjodu skont l-Artikolu 50(3) TUE ikun xieraq li tiġi emendata d-Deċiżjoni (UE) 2019/274 biex jiġi stabbilit perjodu limitat ġdid li fi ħdanu l-Istati Membri li jkollhom l-intenzjoni li jużaw dik il-possibbiltà pprovduta fit-tielet paragrafu tal-Artikolu 185 jkun jenħtieġ li jinfurmaw b’dan lill-Kummissjoni u lis-Segretarjat Ġenerali tal-Kunsill. F’din l-okkażjoni, ikun xieraq li tiġi aġġornata r-referenza għall-paragrafu relevanti tal-Artikolu 185 tal-Ftehim dwar il-Ħruġ.

               (5)Id-Deċiżjoni (UE) 2019/274 jenħtieġ għalhekk li tiġi emendata skont dan.

               (6)Kif ipprovdut fl-Artikolu 50(4) tat-TUE, ir-Renju Unit ma ħa sehem la fid-diskussjonijiet tal-Kunsill li jikkonċernaw din id-deċiżjoni u lanqas fl-adozzjoni tagħha,

               ADOTTA DIN ID-DEĊIŻJONI:

               Artikolu 1

               L-Artikolu 4 tad-Deċiżjoni (UE) 2019/274 huwa sostitwit b’dan li ġej:

               “Artikolu 4

               Dawk l-Istati Membri li jkollhom l-intenzjoni li jużaw il-possibbiltà pprovduta lilhom fit-tielet paragrafu tal-Artikolu 185 tal-Ftehim għandhom jinfurmaw lill-Kummissjoni u lis-Segretarjat Ġenerali tal-Kunsill bl-intenzjoni tagħhom li jagħmlu dan qabel it-28 ta’ Jannar 2020.”.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill (UE) 2019/274 tal-11 ta’ Jannar 2019 dwar l-iffirmar, f’isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU L 47I, 19.2.2019, p. 1). It-test tal-Ftehim dwar il-Ħruġ mehmuż mad-Deċiżjoni (UE) 2019/274 ġie ppubblikat fil-ĠU C 66 I, 19.2.2019, p. 1.

                     (2)

                        Id-Deċiżjoni tal-Kunsill Ewropew (UE) 2019/476 meħuda bi qbil mar-Renju Unit, tat-22 ta’ Marzu 2019, li testendi l-perjodu skont l-Artikolu 50(3) tat-TUE (ĠU L 80 I, 22.3.2019, p. 1).

                     (3)

                        Id-Deċiżjoni tal-Kunsill Ewropew (UE) 2019/584 meħuda bi qbil mar-Renju Unit, tal-11 ta’ April 2019, li testendi l-perjodu skont l-Artikolu 50(3) tat-TUE (ĠU L 101, 11.4.2019, p. 1).

                     (4)

                        Id-Deċiżjoni tal-Kunsill Ewropew (UE) 2019/1810 meħuda bi qbil mar-Renju Unit, tad-29 ta’ Ottubru 2019, li testendi l-perjodu skont l-Artikolu 50(3) tat-TUE (ĠU L 278I, 30.10.2019, p. 1).

                     (5)

                        Id-Deċiżjoni Kwadru tal-Kunsill 2002/584/ĠAI tat-13 ta' Ġunju 2002 fuq il-mandat ta’ arrest Ewropew u l-proċeduri ta’ ċediment bejn l-Istati Membri (ĠU L 190, 18.7.2002, p. 1).

                     (6)

                        Id-Deċiżjoni (UE) 2019/274 tirreferi għat-tieni paragrafu tal-Artkolu 185 tal-Ftehim dwar il-Ħruġ kif ippubblikat fil-ĠU C 66 I, 19.2.2019, p. 1. Madankollu, fil-Ftehim dwar il-Ħruġ aġġornat, kif ippubblikat fil-ĠU C 384 I, 12.11.2019, p.1, it-tieni paragrafu sar it-tielet paragrafu.

                     (7)

                        Id-Deċiżjoni tal-Kunsill (UE) 2019/274 tal-11 ta’ Jannar 2019 dwar l-iffirmar, f’isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU L 47I, 19.2.2019, p. 1).

                     (8)

                        Id-Deċiżjoni tal-Kunsill Ewropew (UE) 2019/476 meħuda bi qbil mar-Renju Unit, tat-22 ta’ Marzu 2019, li testendi l-perjodu skont l-Artikolu 50(3) tat-TUE (ĠU L 80 I, 22.3.2019, p. 1).

                     (9)

                        Id-Deċiżjoni tal-Kunsill Ewropew (UE) 2019/584 meħuda bi qbil mar-Renju Unit, tal-11 ta’ April 2019, li testendi l-perjodu skont l-Artikolu 50(3) tat-TUE (ĠU L 101, 11.4.2019, p. 1).

                     (10)

                        Id-Deċiżjoni tal-Kunsill Ewropew (UE) 2019/1810 meħuda bi qbil mar-Renju Unit, tad-29 ta’ Ottubru 2019, li testendi l-perjodu skont l-Artikolu 50(3) tat-TUE (ĠU L 278 I, 30.10.2019, p. 1).

                     (11)

                        Il-verżjoni adattata tal-Ftehim dwar il-Ħruġ kienet ippubblikata fil-ĠU C 384 I, 12.11.2019, p. 1.

                     (12)

                        Id-Deċiżjoni Kwadru tal-Kunsill 2002/584/ĠAI tat-13 ta' Ġunju 2002 fuq il-mandat ta’ arrest Ewropew u l-proċeduri ta’ ċediment bejn l-Istati Membri (ĠU L 190, 18/7/2002, p. 1).